"Изтироб" фильми маркази Бельгияда жойлашган Алишер Навоий Институти томонидан тайёрлангани айтилмоқда.\nЎзбекистондаги НТТ телеканали 21 июн оқшомида намойиш қилган “Изтироб” фильми Интернетда пайдо бўлди.\nҚароргоҳи Белгияда жойлашган Алишер Навоий институти тайёрлаган бу фильмни тингловчиларимизнинг мутлақ кўпчилиги ўз вақтида кўра олмаган, лекин у НТТ каналида трансляция қилинган куннинг эртасигаёқ Озодлик фильм муаллифи Абдукарим Мирзаев билан суҳбат уюштирган эди.\n“Изтироб” фильмини (фильмни кўриш учун бу ишоратни босинг) мухбиримиз Сарвар Усмон ҳам томоша қилди.\n“Изтироб”ни изтироб билан кўра бошладим – ўзимни мажбур қилиб кўрдим – безиллаб қолган юрак – бир йилдан бери Ўш билан боғлиқ информация қозонидаман – менга яна қандай янги гап айта олишлари мумкин?\n57 дақиқали фильм. 57 дақиқа экран вақтига моҳирроқ муаллиф “Ўтган кунлар”ни сиғдирвориши мумкин.\nҲа, 57 дақиқага Қодирийни сиғдириш мумкиндир, лекин Ўш қирғинини эмас, чунки хабарларга қараганда, фожеа ҳануз давом этмоқда.\nДавом этаётган фожеа\nМана бошқа радионинг – Немис тўлқинининг хабари.\nРадионинг саволларига жавоб бераëтиб, International Crisis Group - Бўҳронларни ўрганиш халқаро гуруҳининг Европа масалалри бўйича вице-президенти Алан Делетроз қирғизистонлик ўзбекларнинг шу кунлардаги – 2011 йил ёзидаги аҳволи тўғрисида гапирар экан, жумладан мана бундай деган:\n- Уларда (ўзбекларда) моҳиятан иккита йўл бор холос. Биринчиси – бошни хам қилиб, сукут сақлаб, ҳамма нарсада ён бериш. Ўзбек аҳолиси мутлақ ҳар куни хўрланмоқда ва камситилмоқда. Тунлари номаълум шахслар ўзбеклар уйларига кириб, пул талаб қилмоқда. Бироқ олинадиган пулнинг ўзи қолмаган. Иккинчи йўл – бошқа мамлакатга чиқиб кетиш. Пули ва имконияти борларнинг ҳаммаси кетиб бўлган.\nФильмда шу гаплар борми?\nБордай туюлади. Туюлади, холос.\nБиттанинг ичида иккита\nРеклама индустриясида “Биттанинг ичида иккита”, деган формула бор.\n“Изтироб” фильми ана ўша формулага ётади: фильмни шартли равишда иккита фильмга бўлиш мумкин.\nБиринчиси – чиндан ҳам “Изтироб”, у Ўш воқеаларининг гувоҳи билан суҳбатдан иборат. Суҳбат негадир ўрисча –ўрисчани билмайдиган томошабин титрларни ўқишга мажбур.\nИккинчи фильмни “Ифтихор” деб номлаш мумкин. Бунисида ўзбекистонлик қирғизлар бири қўйиб иккинчиси қирғизистонлик миллатдошларига танбеҳ беради.\nТанбеҳлар замирида ўзбекистонлик қирғизларнинг Ўзбекистонда яшаётганидан ифтихор қилаётганини томошабин сезиши лозим.\nҲатто фильм финалида бир қирғиз имоми “Ўзбекистонда яшаётганимдан фахрланаман”, деб кўзига ёш олворадиям.\nЭнди “Изтироб”ни тушуна бошласангиз, гап “Ифтихор”га ўтиб кетади ва дам ўтмай навбат яна алмашади.\nҚандайдир мошкичири бир нарса.\nБу мошкичирини нима учун ўзбекистонликларга кўрсатишганиям тушунарсиз.\nЧунки ўтган йили Ўшда нима бўлгани тўғрисида бир йилдан бери Ўзбекистондаги телеканаллару радиостанциялар, газетаю журналлардан информация ололмаган томошабин “Изтироб” фильмининг “Изтироб” қисмидаги тасвири хира гувоҳнинг ақлли гапларидан - бир йилдан бери ҳар бир ўшлик айтиб келаётган гаплардан - бир нарса тушуна олмайди.\nФильмнинг “Ифтихор” қисмидаги гапларнинг катта қисмини, айниқса, Турсунбой Адашбоевнинг узундан узоқ адабиётга оид қирғизча гапларини эса, ўзбекистонлик томошабиннинг мутлақ катта қисми тушунмайди: Адашбоевнинг қирғизчаси ўзбекчага қанчалик яқин бўлмасин қулоғи кўникмаган тошкентлик ўзбек уни тушуна олмайди.\nХўш, унда нима учун кўрсатишди “Изтироб-Ифтихор”ни?\nЗое кетган уринишлар\n“Изтироб”нинг “Изтироб” қисми, менимча аслида, қирғизистонлик ўзбекларга мўлжалланган. “Билиб турибмиз ҳасратларингизни”, деган маънода.\nБундай маъно ўшлик ўзбекка бир неча ой олдин керак эди. Бугун эмас.\nДемак, зое кетибди уриниш.\n“Изтироб”нинг “Ифтихор” қисми қирғизизистонлик қирғизларга мўлжалланган. Уни суратга олишга анча меҳнат сарфлашибди.\nАдашбоевни машинага солиб Анжангача олиб келишибди.\nФақат, Адашбоев оқсоқол айтган, бошқа ўзбекистонлик қирғизлар айтаётган гаплар 2010 йилнинг июнигача айтиладиган гаплар эди.\nСувни кўрмай ечилган этик\nБўҳронларни ўрганиш халқаро гуруҳининг Европа масалалри бўйича вице-президенти Алан Делетрознинг Немис тўлқинига берган кечаги интервьюсидан яна бир парча:\n- Бир ҳафта давомида мен юз берган можаро тўғрисида гаплашар эканман, қирғиз миллати вакиллари орасида ўзбекларга қанчадир ҳамдардлик билан гапирган биргина кишини учратдим. Мени, айниқса, мана шу ҳолат ҳайратга солди. Мен нодавлат ташкилотлар вакилларининг ҳам ҳеч нарсани тушунишни истамаганини кўриб ҳайратландим. Мен уларнинг орасида можарога холисроқ баҳо бера оладиганлар, яқинларини, уйларини йўқотганларга ҳамдардлик билдира оладиганлар топилиб қолар, деб кутувдим. Йўқ, бундай бўлмади. Мен мамлакатда миллатчилик авж олаётганини кўрдим, холос.\nМана шундай ҳолатда “Изтироб”нинг “Ифтихор” қисми қирғизистонлик қирғизларнинг, юмшоқроқ айтганда, ғашини келтиради холос. Фойда бермайди.\nФильмдаги “учинчи фильм”\nЯнаям инжиқлик қилсак, “Изтироб”да яна бир линия борлигини айтишимиз керак. Бу – муаллиф линияси.\nКўзойнакли кўркам юз ва ўктам овоз соҳиби бўлган муаллиф экранни ёриб чиқиб, томошабиннинг ёнига ўтира олган.\nТомошабин беихтиёр бу ақлли йигитга ишона бошлайди (инжиқроқ томошабинга у ақлли кўрина бошлайди)\nЛекин унинг эҳтирос билан айтиб берган ривоятлари қанчалик ўринли кўринмасин, шунчалик бесамар эканлигини сезиб асабингиз қақшайди.\nМуаллифнинг баъзи сентенциялари эса, томошабинни чалғитади.\n- Вақт ўтади. Гуноҳкорлар қонун олдида албатта жавоб беради. Мени бошқа бир савол қизиқтиради. Бу қирғинларда жигарларидан жудо бўлганларнинг, отаси кўз ўнгида қатл этилганларнинг, қизлари кўз ўнгида зўрланганларнинг, жабрдийдаларнинг, номуси топталганларнинг, етим қолганларнинг юрагидаги қора доғ гуноҳкорларнинг қонун олдида жавоб бериши билан ювилиб кетармикан, деб сўрайди муаллиф кимдандир.\nҲа, ювилиб кетади. Фақат жавоб берсалар ювилиб кетади.\nБироқ, жавоб бермаяпти-да ҳеч ким!\nКелай демаяптида муаллиф айтаëтган вақт!\nБалки шу ҳақда қилиш керакмиди, фильмни?\nМуаллиф яна мана бундай савол қўяди:\n- Нафрат жуда оғир юк. Қанчадан қанча одамлар ана шу юкни, нафрат юкини кўтариб яшашга мажбур этилди. Улар бунга мажбур бўлмади, йўқ улар айнан мажбур этилди. Кимса борми уларни бу юкни кўтариб яшашдан озод қила оладиган? Кимса борми бўлиб ўтган хунрезликларни унутишга мажбур қила оладиган, дея савол қўяди муаллиф.\nШу бугун – 2011 йилнинг ёзида қирғизистонлик ўзбекни худди шу савол қийнамаяптими?\n“Изтироб” фильмидан худди шу савол жавобини кутгандим. Тополмадим.\nВа ниҳоят, энг сўнгги гап.\nБир йилдан бери қирғизистонлик ўзбеклар миллати номи билан аталадиган давлатдан, ҳеч йўқ, бир илиқ сўз кутаётганди.\nРасмий Тошкентнинг изнисиз битта япроқ шохидан узилиб ерга тушмаслигини биладиган ўшликлар “Изтироб” фильмининг айнан Ўзбекистондаги каналда намойиш қилинишини ўша илиқ сўз, деб қабул қилди.\nФақат шунинг учун кўрса бўлади бу фильмни.\nЯна ўзингиз биласиз...


Венесуэлада инфляция 4 ой ичида деярли 100 фоизга етди\nAFP 2017 / Federico Parra\nВенесуэлада май бошига келиб инфляция 92,8 фоизлик даражага етди, бу кўрсаткич апрель ичида 16,5 фоизни ташкил қилган. Бу ҳақда 11 майда мамлакат миллий ассамблеяси ўзининг истеъмолчилик нархлари индекси ҳақидаги хабарида маълум қилди.\nПарламентнинг молия комиссияси бўйича аъзоси Анхел Альварадонинг айтишича, ҳозирда мамлакат бўйлаб ўтаётган мухолифат намойишлари иқтисодий ва ижтимоий талаблар кўринишидаги асосга эга. "Ягона ўсаётган иқтисодий кўрсаткич инфляция бўлган мамлакат ёшлар орасида норозилик уйғотмоқда ва ночорлик кўринишидаги келажакдаги хавф олдида ёшлар ўз ҳаётини хавфга қўйиб, уларга тегишли бўлган мамлакатни тиклаш учун кўчаларга чиқди", деб айтган Альварадо.\nАввалроқ Халқаро валюта жамғармаси Венесуэладаги иқтисодий таназзул мамлакатни жорий йилда 720 фоизлик, 2018 йилда 2068 фоизлик инфляцияга олиб келишини прогноз қилганди.\nБу муаммолар ортида Венесуэла президенти Николас Мадуро энг кам иш ҳақининг 1 майдан 60 фоизга оширилишини эълон қилганди.\nҲозирда Венесуэладаги вазият маҳсулотлар тақчиллиги, юқори даражадаги инфляция, мамлакат даромадларининг пасайиши ва Мадуро сиёсатига қарши оммавий норозиликлар сабабли оғир кўринишга келган.


Австралия оммавий ахборот воситалари Хитойдан сўроқ қилинган мухбирларини олиб чиқди\nАвстралиянинг ABC телекомпанияси ўз мухбирини Хитой давлат хавфсизлик вазирлиги ходимлари томонидан сўроқ қилингандан кейин Пекиндан чақиртириб олди. Худди шу сабабга кўра Australian Financial Review (AFR) ўз мухбирини ортга чақиртирган.\nAFR маълумотларига кўра, журналистларнинг уйига бир вақтда - яримтундан кейин Хитой давлат хавфсизлик вазирлиги зобитлари келиб, уларга ўтган ой ҳибсга олинган хитойлик таниқли телебошловчи Чэн Лэй иши бўйича терговга қизиқиш билдираётганларини маълум қилишган. Таъкидланишича, Чэн Лэй Австралия фуқаролигига эга.\nЖурналистлар сўроқ қилингандан кейин Австралиянинг Пекиндаги элчихонаси ва Шанҳайдаги бош консуллигида қолишган. Дипломатлар уларнинг Австралияга ҳеч қандай тўсиқларсиз қайтишлари бўйича Хитой расмий идоралари билан музокаралар олиб боришган. 8 сентябрда журналистлар Сиднейга қайтган.\nХитойнинг CGTN телекомпанияси бошловчиси Чэн Лэй 3 ҳафтача олдин ҳибсга олинган. Айни вақтда бунинг сабаби номаълум. Жорий йил бошидан бери Хитойда Австралиянинг бир неча фуқароси ҳибсга олиниб, қатъий жазоларга тортилган.\nОхирги вақтда Хитой ва Австралия ўртасидаги муносабатлар ёмонлашиб бораётгани сабабли, июль ойида Австралия ҳукумати ўз фуқароларини Хитойда ҳеч қандай асоссиз ҳибсга олинишлари мумкинлигидан огоҳлантирган. Хитой бунга жавобан расмий Канберрани фейк хабарлар тарқатаётганликда ва ўз фуқароларини янглиштираётганликда айблаган.


«Толиблар билан музокара олиб бориш учун барча чоралардан фойдаланяпмиз» — Ашраф Ғани – Газета.uz\nLotinchada 16 июл 2021, 20:34 Сиёсат\nАфғонистон президенти Ашраф Ғани 16 июль куни Тошкентда бўлиб ўтган Марказий ва Жанубий Осиё бўйича анжуманда мамлакатдаги вазият тўғрисида сўзлаб берди.\n«Биз можарони „Толибон“ ҳаракати билан сиёсий алоқалар орқали ҳал қилишга интилмоқдамиз, бу бизнинг миллий устувор мақсадимиз. Бундан ташқари, биз давлатимиз бутун, демократик, тинч бўлиши учун ишлаймиз. Биз ҳақиқий демократия ҳақида гапирамиз», — дея таъкидлади Ашраф Ғани.\nУ шундай деб қўшимча қилди: «Биз „Толибон“ билан музокаралар олиб бориш ва уларга ён босмаслик учун барча чоралардан фойдаланяпмиз».\nМамлакат президентининг сўзларига кўра, аҳоли афғон қуролли кучларини қўллаб-қувватламоқда ва ҳукумат сафларига кўнгиллиларни ёллаш ҳозирда ўсиб бормоқда, бироқ қийинчиликлар ҳам йўқ эмас. Бу биринчи навбатда коронавируснинг учинчи тўлқинидир.\nБундан ташқари, Ашраф Ғанининг сўзларига кўра, АҚШ сиёсий қарорлар доирасида ҳаракатланмоқда. Улар ўз ҳарбий базаларини кўчиришди ва 5000 дан зиёд маҳбуслар ва 50 нафар йирик наркосавдогарлар халқаро талаб асосида қўйиб юборилди, деди Афғонистон президенти.\n«Буларнинг барчаси одамларимизни қочқинларга айлантирди, улар тинчроқ ҳаёт кечириш учун хавфсиз шаҳарларга қочишга ҳаракат қилмоқдалар. „Толибон“ таклиф қилган ягона танлов — улар томонга ўтиш ёки таслим бўлиш», — деди Ашраф Ғани.\nУнинг қўшимча қилишича, ҳозирда мамлакатга Покистондан кўп миқдорда «жиҳодчи жангарилар»нинг кириб келиши кузатилмоқда. Афғонистон президентининг сўзларига кўра, улар тўғридан-тўғри трансмиллий террористик ташкилотлар билан боғлиқ.\n«Бундан ташқари, биз халқаро кузатувчилар орасида консенсус ҳолатига гувоҳ бўлмоқдамиз, улар қўллаб-қувватлаш учун ҳеч қандай қадам ташламадилар», — деди Ашраф Ғани.\nҲозирда ҳукуматнинг эътибори, Афғонистон президентининг сўзларига кўра, тўлиқ мавжуд зиддиятларга қаратилган. Давлат раҳбари Афғонистоннинг «Толибон» билан юзма-юз тўқнашувга тайёрлигини таъкидлаб, ҳаракатни ҳамкорликка чақирди.


O’zLiDeP депутати пахтаободлик ажрим ёқасидаги оилани тикланишига кўмаклашди | O'zLiDeP\nO’zLiDeP депутати пахтаободлик ажрим ёқасидаги оилани тикланишига кўмаклашди\nПахтаобод тумани “Навбаҳор” маҳалласида истиқомат қилувчи Тўлқинбой Йўлдошев турмуш қурганига уч йил бўлди. Уч йилдирки, келинчак янги хонадонда ҳеч қўним топмади. Хали у баҳона, хали бу важ билан ота уйига кетиб қолаверишлари куёвнинг ҳам паймонасини тўлдиргани рост. Маҳалла фуқаролар йиғини раиси, O’zLiDeP Аёллар қаноти фаоли Барчиной Тошмуродова раҳбарлигидаги МФЙ фаоллари, отинойиларнинг аралашувлари, тушунтиришлари ҳам келинга кор қилмади. МФЙ раиси сўнгги умидни халқ депутатлари туман кенгаши депутати Дилшодбек Абдураҳмоновдан топди.\nТегишли мутасаддилар билан МФЙ биносида яраштирув ишлари олиб борилди. Ҳар икки оила катталари, келиннинг ота маҳалласи вакиллари ҳам таклиф қилиндилар. Депутатнинг саъй-ҳаракатлари билан ажрим ёқасидаги оила яраштирилди. Айтилган муаммоларга ечим топилди. Арзимас сабаблар оилада улғаяётган битта фарзанднинг етим бўлишига арзимаслиги ҳаётий мисоллар билан тушунтирилди.\n- Депутатимизга раҳмат, - дейди “Навбаҳор” МФЙ раиси, Аёллар қаноти фаоли Б.Тошмуродова. – Бир оиланинг бузилиши олди олинди. Бундан ташқари, Дилшодбек Абдураҳмонов ҳар ишимизда бош-қош. Саховат тадбирларимизда илк ташаббусни ўзлари илгари сурадилар. Ҳудуднинг қандай муаммоси бўлса, “лаббай” деб ечим топишга чин дилдан фидойилик билан ҳаракат қилади.\nШу куннинг ўзида депутат томонидан Бўстонобод маҳалласида яшовчи 65 ёшли Исмоилжон Юлдашевни меҳрибонлик уйига жойлаштирилишида амалий кўмак кўрсатилди. Фуқаронинг қаровчиси ва яқини йўқлиги сабабли сарсонгарчилик тинкасини қуритганди. Халқ ноибининг ёрдами билан бугун у меҳрибонлик уйида ўзи каби кексалар даврасида, тиббий ходимлар парваришида.\nМана шундай фаол депутатларнинг сайловчиларга елкадошлиги хали ҳам фаолиятини сарҳисоб этолмаётган айрим “мудроқ” депутатларни уйғотишга ва намуна бўлишга арзийди.


23.01.2020 15:02 0 9701\nБМТ бош котиби айни вақтда дунёга «тўртта чавандоз» хавф солаётганини маълум қилди. Бу ҳақда «Sputnik радиоси» хабар берган.\n«Орамизда «тўрт чавандоз»ни кўряпман – бу тўртта хавф-хатар XXI аср тараққиёти ва XXI аср имкониятларига таҳдид солмоқда», ‒ дейди Антониу Гутерреш БМТ Бош Ассамблеясида халқаро ташкилотнинг ўтган йилдаги фаолият якунлари ва 2020 йилги режалари ҳақида нутқ сўзларкан.\nБиринчи «чавандоз» — «юқори геостратегик кескинлик»дир. Гутеррешнинг сўзларига кўра, зиддиятлар кенг кўламли инсоний азоб-уқубатларга олиб келади, ядровий таҳдид ўсиб бормоқда.\nИккинчи «чавандоз» — иқлим инқирозидир. Бош котиб сайёрамизда ўртача атмосфера ҳарорати кўтарилишда давом этаётганини, миллионлаб ҳайвон ва ўсимликлар тури йўқолиб кетиш хавфи остида қолаётганини ёдга солди.\nУчинчи «чавандоз» — «ўсиб бораётган глобал ишончсизлик»дир. Гутеррешнинг таъкидлашича, Ер юзида сиёсий идораларга бўлган ишонч пасайиб бормоқда, аҳолининг учдан икки қисми нотенглик авж олаётган мамлакатларда истиқомат қилади.\nТўртинчи «чавандоз» — «рақамли дунёнинг қора томони»дир. БМТ Бош котибининг сўзларига кўра, янги технологиялар жиноятчилик, нафрат уйғотиш, ёлғон маълумотни тарқатишда фойдаланилмоқда.\nБМТ Антониу Гутерреш\nХориж 23/01, 10:46\nХориж 12/01, 16:59\nЕтти мамлакат БМТда овоз бериш ҳуқуқидан маҳрум бўлди


2020-04-03 5122 marta ko'rildi.\nҲУРМАТЛИ ИЛМИЙ ТАДҚИҚОТЧИ ВА МАГИСТРАНТЛАР!\n(https://t.me/joinchat/AAAAAEIevQJbRnX8GzVpkg) Термиз давлат университети Таҳририй-нашриёт бўлими Сизга 2020 йилнинг МАЙ ойида университетнинг «TerDU ilmiy xabarnomasi» журналининг махсус сони чоп этилишини маълум қилади.\nЖурналнинг махсус сони электрон тарзда шакллантирилиб, Термиз давлат университетининг расмий http://tersu.uz/ веб-сайтида жойлаштирилади.\nЖурналда мақола чоп этиш бепул.\nЖурналнинг махсус сонига нафақат Термиз давлат университети, балки республикамиз ҳамда хорижий давлатлар олий таълим муассасалари илмий тадқиқотчилари, мустақил изланувчи ва магистрантларидан илмий мақолалар қабул қилиш режалаштирилган.\nИлмий мақола матнини tursunov.sanjarbek78@mail.ru электрон манзили ёки +99897.350-66-47 телеграм рақамига юборишингиз мумкин.\nТақдим этилган мақолалар журналнинг таҳрир ҳайъат тақризчилари томонидан кўриб чиқилади ва хулосаларга кўра нашрга тавсия этилади.\nИлмий мақола муаллифи фақат битта мақола тақдим этиши мумкин.\nМақолаларни қабул қилиш муддати 2020 йил 25 апрелгача.\nЖУРНАЛГА ТАҚДИМ ЭТИЛАДИГАН МАҚОЛАЛАРГА ҚЎЙИЛАДИГАН ТАЛАБЛАР:\nМақолалар ўзбек, рус ва инглиз тилларидан бирида электрон шаклда юборилиши лозим;\nЮборилган мақолалар аноним илмий экспертизадан таҳрир ҳайъати томонидан ўтказилади;\nКўрсатилган муддатдан кечикиб тақдим этилган, белгиланган тартибда расмийлаштирилмаган, мавзуси ва йўналишлари мос келмайдиган мақолалар таҳрир ҳайъати томонидан кўриб чиқилмайди;\nМақола йўналишига оид долзарб мавзуларда, илмий таҳлилга ва тугалланган фикрларга асосланган, саводли таҳрир қилинган, амалий таклиф ва тавсиялар билан тақдим этилиши лозим;\nМақолаларда берилган маълумотлар илмий жиҳатдан янги ва оригинал бўлиши лозим, кўчирмачилик (плагиат) ҳолатлари аниқланган ҳолатда мақола қабул қилинмайди;\nМақоланинг ҳажми 6 бетдан 10 бетгача бўлиши мумкин;\nМақола матни MS WORD матн муҳарририда, Times New Roman шрифти, 14 ёзув ўлчами катталигида, 1,5 интервалда бўлиши лозим;\nМатн А4 ҳажмда, юқоридан ва пастдан 2 см, чапдан 3 см, ўнгдан 1,5 см жой қолдириб расмийлаштирилиши керак;\nМақолада ўзбек, рус, инглиз тилларидаги сарлавҳа, муаллифнинг фамилияси, исми-шарифи, илмий раҳбар (маслаҳатчи)нинг фамилияси, исми-шарифи, лавозими, илмий даражаси, илмий унвони, аннотация (10 қатордан кам бўлмаган), калит сўзлар (5-10) ҳамда мақола сўнггида фойдаланилган адабиётлар рўйхати тўлиқ кўрсатилиши лозим.


ОДАМЛАРНИНГ ДАРОМАДИ КЎПАЯДИ » Хоразм вилояти ҳокимлиги\nХоразм вилояти ҳокимлиги » Ўзбек тили » Фаолият » Медиа » Янгиликлар » ОДАМЛАРНИНГ ДАРОМАДИ КЎПАЯДИ\nОДАМЛАРНИНГ ДАРОМАДИ КЎПАЯДИ\nБарчамизга маълумки, мамлакатимизда жорий йилдаги солиқ сиёсати ҳар йилгига нисбатан жуда кенг қамровда олиб борилмоқда. Буни нафақат ўзбекистонликлар балки, хорижий мамлакат иқтисодчилари ҳам таъкидлашмоқда. Муҳими, солиқ маъмуриятчилиги тубдан ўзгариб, соҳада шаффофлик таъминланаётир.\n2019 йил 1 январданЎзбекистон Республикаси Президентининг "Ўзбекистон Республикасининг солиқ сиёсатини такомиллаштириш концепцияси тўғрисида"ги фармонига кўра, қатор ўзгариш ва янгиликлар кучга кирди. Мазкур янгиликлар билан Сиз-азиз муштарийларни яқиндан таништириш мақсадида Хоразм вилояти давлат солиқ бошқармаси бошлиғи Ҳурмат Абдукаримов билан суҳбатлашдик.\n- Умумбелгиланган солиқ тўлови тўловчилари товар айланмасига қараб таснифланадиган бўлди,- шундайми?\n-Ҳа, шундай. Хўжалик юритувчи субъектларни солиққа тортишнинг икки хил режими мавжуд. Яъни соддалаштирилган ва умумбелгиланган солиқ тартибидаги солиқларни тўлайдиганларга бўлинади. Эндиликда бу субъектлар ялпи тушумига кўра таснифланадиган бўлди. Янги тартибга асосан 2018 йил якуни бўйича йиллик товар айланмаси бир миллиард сўмдан ошмаган юридик шахс ва 100 миллиондан 1 миллиардгача товар айланмага эга бўлган якка тартибдаги тадбиркорлар соддалаштирилган солиқ тартибида ягона солиқ тўловини тўлашда давом этади. Жорий йилдан бошлаб ягона солиқ тўловининг базавий ставкаси 4 фоизни ташкил қилади. Шу билан бирга, солиқ солиш объектига эга бўлган барча ягона солиқ тўлови тўловчилари мол-мулк, ер ва сув ресурслардан фойдаланганлик учун солиқни тўлашга мажбурдирлар. Улар учун қўшилган қиймат солиғини ихтиёрий асосда тўлаш имконияти сақлаб қолинади. Ўз-ўзидан равшанки, ўтган йилни бир миллиард сўмдан зиёд ялпи тушум билан якунлаган юридик шахслар умумбелгиланган тартибда солиқ тўловини тўлашга ўтади.\n-Кимлар учун фойда солиғи камаяди?\n-Юридик шахснинг фойда соли-ғида асосий ўзгаришлар солиқ ставкаларига ҳамда чегириладиган ва чегирилмайдиган харажатлар таркибига тегишли бўлди. 2019 йилда фойда солиғи ставкаси кўпчилик юридик шахслар учун камайтирилди. Масалан:\n-тижорат банклари учун - аввалги 22 фоиздан 20 фоизга;\n-бошқа юридик шахслар учун (айримларидан ташқари) - илгариги 14 фоиздан 12 фоизга.\nШу билан бирга, цемент (клинкер) ва полиэтилен грануласи ишлаб чиқарувчи юридик шахслар учун солиқ ставкаси 20 фоизга оширилди. Илгари бу миқдор 14 фоиз эди. 2019 йилдан дивиденд ва фоиз кўринишидаги даромадларга солиқ ставкаси 10 дан 5 фоизга туширилди. Бунда жисмоний ва юридик шахслар учун тўлов манбаида солиқ солиш тартиби сақлаб қолинди. Норезидентлардан уларга тегишли дивиденд ва фоизлар бўйича ундириладиган солиқ ставкаси эса ўзгармади - 10 фоиз. Маҳсулот, ишлар ва хизматлар таннархини пасайтириш мақсадида 2019 йилдан бинолар ва иморатлар учун амортизация меъёрлари - 5 фоиздан 3 фоизга камайтирилди. Амортизация нормалари пасайтирилиши хўжалик юритувчи субъект харажатлари қисқаришига ва фойдаси ўсишига олиб келади.\n-Юридик шахс ер солиғи ўзгардими?\n-Жорий йилда юридик шахслар мол-мулки солиғи ставкаси ҳам 5 фоиздан 2 фоизга камайди. Ушбу солиқ тўловчиларнинг ер солиғи ставкаси эса 1,2 баравар оширилди. 2019 йилда сув ресурсларидан фойдаланганлик учун солиқ ставкаси ўртача 1,2 баравар индексация қилинди.\n-Ягона ижтимоий тўлов ставкалари белгиландими?\n-Ҳа. Бюджет ташкилотлари ва давлат корхоналари, шунингдек, устав фондидаги улушининг 50 фоизидан ортиғини давлат улуши ташкил этувчи корхоналар 25 фоиз миқдорида ягона ижтимоий тўлов тўлайди. Бошқа солиқ тўловчилар учун эса ушбу ставка 12 фоиз этиб белгиланди. Шу-нингдек, 2019 йил 1 январдан бошлаб давлат мақсадли жамғармаларига 3,2 фоиз ставкадаги мажбурий ажратмалар бекор қилинди.\n-Жисмоний шахсларнинг солиқдан бўлган қарзини уларнинг пластик карточкаларидан мажбурий ундириш тартиби мавжуд эди. Бу борада янгилик борми?\n-Жорий йилдан бошлаб бунга йўл қўйилмайди.\nСолиқларни ҳисоблашдаги энг кам меъёрлар бу йилда ҳам сақланиб қолдими?\n-Чакана савдо корхоналарида ягона солиқ тўловининг энг кам миқдори ЯТТдан кам бўлмаслиги қоидаси амал қилмайди. Ягона солиқ тўловининг энг каммиқдори ер солиғининг 3 каррасидан кам бўлмаслиги ҳақидаги тартиб ҳам ўз кучини йўқотди. Жорий йилдан бошлаб улгуржи савдо корхоналари 5 фоиз бўнак тўлови тўламайди. Илгари юридик шахсларнинг юк машиналари учун ЯТТдан кам бўлмаган миқдорда солиқ тўлаши тўғрисидаги нормага риоя қилинган бўлса, энди бу ҳам бекор бўлди.\n-Солиқ қарздорлиги учун ҳисобланадиган пеня миқдори оширилдими?\n-Солиқ кодексининг 120-моддасига ўзгартириш киритилиб, солиқ қарздорлиги учун ҳисобланадиган пеня миқдори 0,033 фоиздан 0,045 фоизга оширилди. Агар пеняни ҳисоблаш солиқ текширувлари натижалари бўйича давлат солиқ хизмати органлари томонидан амалга оширилса, 0,06 фоиз қилиб белгиланди. Тегишли қонун билан Солиқ кодексига киритилган ўзгаришга асосан, бензин, дизель ёқилғиси ва газ ишлатганлик учун олинадиган солиқ ўрнига ҳамда мобиль алоқа хизматига акциз солиғи жорий этилди. Республика йўл фондининг тугатилиши муносабати билан Солиқ кодексидаги Республика йўл жамғармасига йиғимлар номи автотранспорт йиғимлари деб ўзгартирилди.\n-Солиқларнинг камайиши ва суғурта бадалларининг бекор қилиниши ҳисобига ойлик маошлари янада ошади, тўғрими?\n-Аввало, шуни таъкидлаш керакки, меҳнатга ҳақ тўлаш фондининг солиқ юкини кескин камайтириш мақсадида 2019 йилдан амал қилаётган 4 поғонали солиқ шкаласи ўрнига ягона 12 фоизли ставка қабул қилинди. Шунингдек, солиқ солишдан тўлиқ озод қилинган жисмоний шахслар рўйхати қисқартирилиб, ҳуқуқни муҳофаза қилувчи ва маъмурий органлар ходимларининг даромадини солиққа тортиш белгилаб қўйилди. 2019 йилдан меҳнатга ҳақ тўлаш тарзидаги даромадларидан ушлаб қолинадиган 8 фоизли суғурта бадаллари ҳам бекор қилинди. Бу ишловчилар қўлида кўпроқ маблағ қолишига имкон яратади.\n-Солиқ назоратининг янги шакли ҳисобланган - мавзули экспресс-ўрганиш қандай мақсадда амалга оширилади?\n-Мавзули экспресс-ўрганиш камерал назорат натижалари бўйича жойига чиққан ҳолда солиқ тўловчи томонидан тақдим этилган ахборотнинг ишончлилигини ҳамда солиқ тўловчининг ҳисоботларида акс эттирилган солиқ ва божхона имтиёзларини қўллашнинг қонунийлигини тасдиқлаш учун амалга оширилади. Солиқ кодексининг 68-моддасига киритилаётган ўзгаришларга асосан, давлат солиқ хизмати органларида мавжуд бўлган солиқ солиш объектлари ва у билан боғлиқ объектлар тўғрисидаги ахборотни аниқлаштириш мақсадида давлат солиқ хизмати органлари заруратга қараб, лекин йилига кўпи билан бир марта солиқ тўловчида кўздан кечириш ҳамда сўров ўтказишни амалга оширишга ҳақли. Тафовутлар аниқланган тақдирда кейинчалик солиқ солинадиган базага тузатишлар киритилади. Шунингдек, Солиқ кодексининг 71-моддаси ("Нақд пул тушуми келиб тушишининг хронометражи")га ҳам ўзгартиришлар киритилди. Эндиликда модда "Хронометраж кўздан кечириш" деб номланади. Яъни солиқ хизмати ходимлари томонидан нафақат нақд пул тушумлари ҳажмлари, балки ишлаб чиқариш ҳажмлари ва товар (иш, хизматлар) реализация қилиш ҳажмлари ҳам мониторинг қилинади. Бунда хронометраж кўздан кечиришни ўтказиш муддати етти календарь кундан ортиқ бўлмаслиги керак.\nХуллас, янги солиқ ислоҳоти солиқларни соддалаштириш, солиқ юкини тенг тақсимлаш, бизнесни хуфиёна иқтисодиётдан очиқ ишлашга чиқариш, инвестиция жозибадорлигини оширишга ёрдам беради.\nВилоят ДСБ Жамоатчилик билан алоқалар ва ҳуқуқий ахборот шўъбаситомонидан тайёрланди.


«Президент жавобгар сифатида жалб этилсин» – Собиқ губернатор Путинни судга берди - Zamin.uz\n06:30 / 28.05.2020\n«Президент жавобгар сифатида жалб этилсин» – Собиқ губернатор Путинни судга берди\nШу йилнинг 29 январь куни истеъфога чиқарилган Чувашистон губернатори Михаил Игнатьев Россия Олий судига мамлакат президенти Владимир Путин устидан арз қилди. У ўзининг истеъфоси ноҳақлик бўлганини иддао қилмоқда.\nИгнатьев Путин раҳбарлиги вақтида уни судга берган, умуман, Путиннинг қарорига бу қадар кескин муносабат билдирган илк раҳбар бўлди. ВВС президентни судга бериш мумкинми ёки йўқлиги борасида суриштирув ўтказди.\nИгнатьевнинг истеъфоси «ишончни оқламагани» билан изоҳланганди. У истеъфосидан олдин бир ҳафтада иккита можаро марказига тушиб қолганди.\nУ аввалига Россиянинг бошқа ҳудудларидан келиб «вазиятни билиб-билмай ёзаверадиган» журналист ва блогерларнинг «танобини тортиб қўйиш кераклиги»ни айтиб, кўпчиликнинг танқидларига сабаб бўлганди.\nКейинчалик у ФВВ офицерига ўт ўчириш машинаси калитини бераётиб уни сакрашга мажбур қилгач, ўз манзилига «илиқ сўзлар»ни қабул қилиб олади.\nГубернатор бу ҳолатда ўзини оқлашга уриниб, ўша ўт ўчирувчи билан яхши муносабатда эканини, бу шунчаки ҳазил бўлганини айтди. Игнатьевнинг сўзларига кўра, 2010 йил ўт ўчирувчилар билан бирга ўрмон ёнғинларини бартараф этишда қатнашган ҳамда улар билан бирга тушонка ва бўтқа еган. Аммо бу «таъсирли ҳикоялар» фойда бермай Игнатьевга танқидлар ёғилиши давом этди.\nҲатто федерал телеканалларда ҳам танқид қилингач, Игнатьев «манзилнинг охирига келгани» аниқ бўлди. Чунки Россияда тун-у кун ҳукумат пропагандаси билан банд бўладиган телеканалларда танқид қилинадиганлар одатда «сувдан қуруқ чиқолмайди». Шундай бўлди ҳам. Аввалига «Единая Россия»да партбилетидан маҳрум қилинган Игнатьев эртасига истеъфога чиқарилди. Путин унинг ўрмон ёнғинларини ўчиришда қатнашганига ҳам, ўт ўчирувчилар билан бирга бўтқа еганига ҳам қараб ўтирмади.\nИгнатьев 20 май куни Олий судга ваколатлари муддатидан аввал бекор қилинганидан норози бўлиб арз қилгани маълум бўлди. Унинг арзномасидаги қўшимча кафолатлар ҳуқуқи борасидаги қисми қайтириб берилган ва истеъфонинг ўзи бўйича берилган ариза олиб қолинган. Ишни кўриб чиқиш 30 июнга белгиланди.\nДаъво аризасининг бир нусхаси Путинга юборилган. «Ишга маъмурий жавобгар сифатида Россия Федерацияси президенти жалб этилсин. Маъмурий жавобгарга даъво аризасининг нусхаси юборилсин», дейилган суд ҳужжатида.\nБу ишлар бошланиб кетган бир вақтда «Коммерсантъ» ўз манбаларига таяниб Игнатьев икки томонлама пневмония ташхиси билан касалхонага ётқизилгани ҳақида хабар берди. Шунингдек, «Коммерсантъ» Игнатьевнинг саломатлиги ҳақида ёзар экан, унинг ишини 2003-2007 йилларда Чувашистон Олий суди раиси бўлиб ишлаган судья Вячеслав Кириллов қабул қилиб олганини маълум қилган. Хўш, собиқ губернатор Путин билан судлаша оладими? Бу унга нега керак?\nАлександр Кинев, сиёсатчи:\n«Президент билан судлашиб бўладими? Бўлганда қандоқ. Президентни судга бериш янгилик эмас. Ҳатто муваффақиятли ҳолатлар ҳам бўлган. 1990 йилларда Липецк вилоятида Купцов деган губернатор бўларди. У ишдан олинганидан норози бўлиб Ельцинни судга берганди. Икки йил давом этган ишда суд Ельцин чиндан губернаторни ноқонуний тарзда ишдан бўшатган деб топган. Аммо у вақтда вилоятда сайловлар ўтиб кетиб янги губернатор сайланганди.\nСуд бир томондан даъвони қаноатлантирган, аммо губернаторлик ваколати ўтиб кетгани учун лавозимга тикланиш даъвоси рад этилган. Шундай бўлса-да, унга губернаторлик муддатининг ишлолмаган қисми учун маоши тўлаб берилган. Игнатьевнинг бу иши рамзий маъно англатади. Буни унинг ўзи ҳам тушуниб турибди. У қайсидир маънода ўзи узоқ вақт бўлган тизимдан норозилигини билдирди».\nАлексей Макарин, сиёсатчи:\n«Бунақаси биринчи марта бўляпти. Купцов вақтида вазият бошқача эди, қонунлар ҳам бошқа эди. У вақтда президентни судга бергандан кейин ҳам бемалол ишлайвериш мумкин эди. Ҳозир эса бу амалда имконсиз. Ҳозир президентда «ишончни оқламаганлик учун» ҳеч қандай сабабсиз ишдан бўшатиш ҳуқуқи бор. Бу меҳнат қонунчилигининг назоратига ҳам халақит қилади.\nПрезидент шунчаки ишонмайди, нега ишонмаслиги эса ўзининг иши. Губернаторлар ишончни йўқотмаслик учун ҳаракат қилишади. Агар уларга ишонмай қўйишганини билишса, тинчгина истеъфо беришади. Шу тариқа сиёсий элитада қолиш мумкин деб ўйлашади.\nИгнатьев эса конфликтга борди. Уни партиядан ҳайдаш орқали кетиши кераклигига ишора қилишди, лекин у тушунмади. Балки сайловларда ғолиб бўлгани энг муҳими деб ўйлагандир. Игнатьевнинг даъвосидан иш чиқмаслиги аниқ. Истеъфо қарорида унинг ишончни йўқотганлиги айтилган ва президент нега ишонч йўқотилганини изоҳлашга мажбур эмас. Игнатьев нега мухолифатчи каби кўринишни хоҳлаб қолгани тушунарсиз. Дарвоқе, кун у учун ёмон якунланди ва касалхонага тушиб қолди».\nЕвгений Минченко, сиёсатчи:\n«Бу ишда қандайдир синоат кўрмаяпман. Ҳукуматда Путинга қарши мухолифат шаклланяпти, қабилидаги гаплар асоссиз. Бу шунчаки мамлакатда ғалати ишлари билан танилган одамнинг навбатдаги ғалати қарори. У шунчаки инсон сифатида хафа бўлган ва шундай қилган. Игнатьевнинг бу иши Чувашистондаги сайлов натижаларига таъсир қилишга уриниш экани бўлмаган гап, чунки у жуда паст рейтинг билан кетди».\nРоссия президенти матбуот котиби Дмитрий Песков бу борада совуққина қилиб гапирди: «Чувашистон собиқ раҳбарининг даъвоси ҳозир Кремль учун кун тартибидаги энг муҳим савол эмас». Песков Путиннинг суддаги вакили ким бўлиши мумкинлиги ҳақида саволга ҳам «ҳозирча айтолмайман» деб жавоб берган. “Замин” янгиликларини “Telegram”да кузатиб боринг\nПутин ва Трампнинг учрашув вақти ва жойи ҳақида келишувга эришилди\nДавлат раҳбарлари қандай машинада юришади\nСурия муаммолари энди Қозоғистонда ҳал қилинади\nTime журнали Путиннинг ёшлигидаги суратларни эълон қилди\nТошкентда ёмғир ва кучли шамол бўлиши мумкинлиги эълон қилинди\n«Одамларни ҳушёрликка чақириш учун бу амалиётни қилиш керак» – Отабеков\nFord ҳайдовчиси тезликни соатига 703 кмгача оширгани учун жаримага тортилди


23:59 / 19 март 2258 pdf Ўқиш режими + -\nСўзда яширин қувват бор. Ўша қувват билан кишини, ҳатто бутун бир жамиятни қўзғатиш, у ёки бу томон йўналтириш мумкин. Зотан, Ҳазрат Навоий айтганларидек, дунё ўзи биргина сўз ‒ «Бўл!» деган амри илоҳий билан бунёд бўлган. Шунинг учун Исломда ҳар бир сўзнинг залвори бор. Шунинг учун ҳам Қуръон ва ҳадис мўмин кишига сўзга эътибор беришни ва сўз танлашни ҳам ўргатади.\nҲозирги кунда қаерда бўлманг, «Масжидлар ёпилибдими?» ёки «Масжидларимиз ёпилибди-ку», деган гапни кўп эшитяпмиз, ўқияпмиз. Шу сўз таъсириданми, айрим кишилар эҳтиросга берилиб, турли бўлмағур, асоссиз гапларни ҳам тарқатмоқда. Айниқса, ижтимоий тармоқларда ўзини диндор, динпарвар намоён этган бир қатор кишиларимиз ўта юзаки, мулоҳазасиз, баъзан қуюшқондан чиққан ифодаларни ҳам қўлламоқдаки, уларни ўқиган ҳар қандай ақлли инсон ё дарғазаб бўлади, ёки аҳволимизга ачинади.\nМен бу ўринда айнан «ёпилди», деган сўзни қўллашга қаршиман. Зеро, МАСЖИДЛАР ЁПИЛГАНИ ЙЎҚ! Нега дейсизми? Чунки масжидларда азонлар янграмоқда, алҳамду лиллоҳ ва фурсатдан фойдаланиб, улар янада тозаланмоқда. Фақат мўмин-мусулмонларимиз касаллик юқтириб, машққатга тушишмасин, нобуд бўлишмасин, деган ташвишда масжидда жамоат бир муддат тўхтаб турибди. Бу иш шариатимизнинг ҳам талаби аслида ва, иншооллоҳ, вақтинча қилинадиган чора.\nБаъзи бир кишилар ушбу чораларга қарши айрим олимларнинг гапларини тарқатмоқда. Тўғри, ҳозир шундай қарашдаги аҳли илмлар ҳам бор. Аммо вазиятни яхши англаган аксар уламолар бундай ҳолатда жума ва жамоат намозлларини вақтинча тўхтатиш жоиз, узрли бўлишини таъкидлаб фатволар чиқармоқдалар ва ўз сўзларига керакли асосларни келтирмоқдалар. Жумаладан, «Азҳари Шариф» қошидаги Йирик уламолар уюшмаси алоҳида баён билан чиқди ва бутун дунё мусулмонларига бу борадаги шаръий хулосаларини эълон қилди. Ушбу фатвонинг айрим жойларини эътиборингизга ҳавола этсам:\n«Ислом шариатининг энг катта мақсадларидан бири жонни асраш, уни турли хатарлар ва зарарлардан ҳимоя қилиш экан, Йирик уламолар уюшмаси ўзининг шаръий масъулиятидан келиб чиқиб, барча жиҳатларни ҳисобга олган ҳолда, вирус тарқаши, ёйилиши хавфи бўлганда шаҳарларда жума ва жамоат намозларини тўхтатиб туришни шаръан жоиз деб билади...\nБарча давлатлардаги масъулларга бу борада бор имкониятларини ишга солишлари, вирус тарқашининг олдини олувчи барча ҳимоя ва сақланиш чораларини кўришлари вожибдир. Муҳаққиқ уламолар бир овоздан тасдиқлайдиларки, «воқеъ бўлиши яқин ҳодиса воқеъ бўлгандек эътибор қилинади», «бир нарсага яқинлашган нарса унинг ҳукмини олади» ва «бадан соғлиги Ислом шариатининг энг катта мақсад ва кўзлаган муддаоларидан бири»дир.\nФуқаҳолар жон, мол ёки аҳлга бўлган хавф жумъа ёки жамоатни тарк этишни мубоҳ қиладиган узрлардан деган хулосага келганлар. Бунга далил Абу Довуд раҳматуллоҳи алайҳ Ибн Аббос розияллоҳу анҳумодан ривоят қилган ҳадисдир. Унда шундай дейилади:\n«Расулуллоҳ соллаллоҳу алайҳи васаллам: «Ким муаззинни эшитса-ю, унга тобе бўлишдан узр тўсмаган бўлса, ўқиган намози ундан қабул қилинмайди», дедилар. «Узр нима?» дейишди. У зот: «Хавф ёки касаллик», дедилар»...\n(Изоҳ: Бу ерда «қабул қилинмайди», деган гап «комил суратда қабул қилинмайди», деб тушунилади.)\nҲозирда вирус тез тарқаётгани, унинг тез юқиши ва ҳозиргача муваффақиятли муолажаси топилмагани сабабли хавф мавжуд. Шу боис, мусулмон киши жума ёки жамоатга бормагани учун маъзур ҳисобланади.\nМазкурларга кўра, «Азҳари Шариф»даги Йирик уламолар уюшмаси қайси бир давлат жума ёки жамоат намозини ўқиш учун тўпланиш мазкур хатарли вируснинг тарқашига олиб келиши муқарар деб билса, жума ва жамоат намозларини вақтинча тўхтатиб туришни шаръан жоиз, деган хулосага келди.\nВабо тарқалишининг олдини олиш мақсадида жума ва жамоат намозларини тўхтатиб туришнинг шаръий эканига «Икки саҳиҳ»да келган қуйидаги ривоят далил бўлади:\n«Ибн Аббос муаззинига ёмғирли кунда: «Ашҳаду анна Муҳаммадан Росулуллоҳ» деганингда «Ҳаййа ъалас-солаҳ» («Намозга шошилинглар!») демагин, «Соллу фи буйутикум» («Намозни уйларингизда ўқинг!») дегин», деди. Одамлар (буни) хушламагандек бўлишди. У: «Буни мендан кўра яхшироқ зот ҳам қилганлар. Албатта, жума қатъий вожибдир. Мен сизларни тангликка солишни истамадим, ахир лой ва сирпанчиқда юриб келасиз», деди».\n(Изоҳ: Ўша пайтдаги Мадина шароитида қаттиқ ёмғирда масжидга келиш ўта машаққатли, қайсидир даражада хатарли ҳам бўлган, шу боис, ушбу чора қўлланган.)\nМазкур ҳадис ёмғир сабабли юзага келадиган машаққатнинг олдини олиш учун жумани тарк қилишга далил бўлади. Ҳеч шубҳа йўқки, вируснинг хатари ёмғирда намозга боришнинг машаққатидан кўра оғирдир. Шу боис, вабо тарқаган пайтда масжидларда жума намозини тарк этишга рухсат бор ва бу шаръий, ақл ва фиқҳ қабул қиладиган ишдир. Жуманинг ўрнига шаръий ўринбосар ‒ уйларда ёки тиқин бўлмаган жойларда тўрт ракат пешин ўқишдир...»\nФатвонинг давомида уламолар ҳайъати масжидларда азон тўхтамаслиги лозимлигини, намозхонлар хонадон аҳллари билан жамоат бўлиб намоз ўқишлари кераклиги ва касалликдан сақланиш учун керакли барча чораларни кўришни, шу билан бирга, барча мусулмонлар Аллоҳ таолога тазарруъ билан, тавба билан илтижода бўлишлари лозимлигини эслатиб ўтади.\nТаъкидлаш жоизки, «Азҳари Шариф» қошидаги Йирик уламолар уюшмаси «Азҳар»нинг юзи ҳисобланиб, бутун дунёда катта эътиборга эга. Бу уюшма «Фатво ҳайъати»дан айри ҳисобланади.\nҚўшимча қилиш мумкинки, фиқҳий китобларда жума фарз бўлиши учун мусулмонларнинг раҳбарларидан махсус изн бўлиши ва у масжидда адо этилиши ҳам шарт қилиб кўрсатилган. Бинобарин, ушбу шартлар топилмаганда жума фарз бўлмайди ва ўқилса, адо ҳам топмайди.\nБутун дунёда бўлиб турган ушбу чорани худди фақат Ўзбекистондагина қилинаётгандек ёзғириб жар солиб, қийиқ исташ мўминга кишига муносиб эмас, ўта торфикрликдир. Ижтимоий тармоқларда бу борада хилма-хил асоссиз гаплар, юзаки мулоҳазалар, истеҳзоли нидолар тарқаб қолгани илмсизлик ва билимсизликдан бошқа нарса эмас.\nКимдир: «Муфтий намозни тўхтатолмай зўрға турган эканда», деса, бошқаси: «Ҳукумат динга қарши бўлганидан пайтдан фойдаланди», деб ёзмоқда. Ҳай барака топгурлар, биринчидан Муфтий ҳазрат у фатвони бир ўзи ўтириб чиқармаган, атрофидаги аҳли илм ва бошқа мутахассислар билан маслаҳатлашиб, кейин шу хулосага келинган. Қолаверса, бу фатво биргина Ўзбекистондаги Диний идорага хос эмас, ўнлаб мамлакатларда айнан шундай фатволар чиқди. Энг асосийси ‒ Диний идорага масжидларнинг ёпилиши эмас, очиқ бўлиши муҳим, чунки Идоранинг асосий хизмати масжидларга боғлиқ. Агар масжидлар бўлмаса, Диний идоранинг энг асосийси фаолияти йўққа чиқиб қолади.\nБу тадбирни динга қарши кураш дейиш ҳам ўта кулгили. Чунки деярли барча мусулмон мамлакатларда жамоатлар вақтинча тўхтатилганини ҳамма ўқиб, кўриб турибди. Қолаверса, ҳукумат фақат масжидларни беркитгани йўқ, ундан олдин барча таълим масканларига таътил берди. Масжидларимиз сони 2000 дан зиёда бўлса, 10.000 дан ортиқ мактаб, яна минглаб боғчалар ва бошқа ўқув даргоҳлари бор. Хўш, улар нега ёпилди? Буни қандай изоҳлаш мумкин? Бу ҳам динга қарши курашми? Мусулмон одам сал ақлни ишлатиш керак, воқеий фикрлаш керак. Расулуллоҳ соллаллоҳу алайҳи васаллам: «Мўминнинг фаросатидан қўрқинглар, чунки у Аллоҳнинг нури билан назар солади», деганлар. Мўмин шундай бўлиши даркор.\nҲукуматга масжидларни ёпишдан нима фойда, ахир бунинг зарари қанчалар ёмон бўлишини улар жуда яхши билишади-ку? Ундан ҳам очиқ ҳақиқат шуки, масжидларда азонлар янграмоқда, тўхтагани йўқ. Бунга нима дейсиз? Қолаверса, ҳозирда ҳукуматдагилар ичида намозхонлари, лоақал шундай пайтларда мусулмонлар намоз ўқиб, дуо қилишса, шояд бало ариса, дейдиганалари жуда ҳам кўп. Давлатимиз раҳбари бошчилига нечта масжид очилди ва таъмирланди. Масжидлардан ташқари кўп жойларда намозхоналар очилди ва очилмоқда. Йилдан-йилга масжидларимиз янада кўпаяди, иншооллоҳ. Аммо бундай вазиятда ҳиссиёт билан иш битмайди, соҳа мутахассисларининг сўзларига қулоқ солиш керак. Чунки вазиятни улар бошқалардан кўра яхшироқ билади, хатарни олдиндан кўриб, ҳис қилади. Ҳар нарсани динга қарши курашга йўйиш ваҳимасозлик бўлади.\nАйрим кишилар «Бозор, тўйхоналар беркитилмади, аммо масжидларни ёпишди, нега энди?» демоқда. Айтиш мумкинки, ҳукумат мазкур масканлардаги вазиятга ўзини масъул билганидан уларни вақтинча ёпиб туришни маъқул кўрган, бошқаларда эса бу ҳолат йўқ. Бундан бошқа изоҳ ўринсиз. Бу фақат ва фақат мўмин-мусулмонларни асраш, уларнинг саломатликларини сақлаш учун бир чора, холос. Ўзингиз ўйлаб кўринг, «Фалон масжидда бир кишида вирус чиқибди, у бир нечта одам билан кўришган экан», деган хабар тарқаса, шу яхшими? Намозхонларни ўйлаб қилинган ишдан иллат қидириш инсофдан эмас.\nБу ҳолатни қанақадир махфий мақсадларга боғлаб, мураккаблаштириш ёки бундан фитна чиқариш ҳам ақлли одамнинг иши эмас. Бу оддий карантин, касалликнинг кенгайиб, муаммонинг каттайиб кетишининг олдини олиш, холос. Шу боис, ортиқча саросимага тушмай, ҳолатни борича қабул қилиб, Аллоҳ таолодан яхшилик сўраб туришимиз лозим.\nҲаммадан ўтиб тушган муносбатлардан бири ‒ Ўзбекистонда фақат ҳанафий мазҳабида намоз ўқилади, деган талаб бўлгани учун Аллоҳ таоло бундай бўлишини истамаганидан биздаги масжидлар ёпилган эмиш. Гапни қаранг, одам ҳам шунчалар фаросатсиз бўладими?! Орадан бир кун ўтиб Саудиядаги масжидларда ҳам жамоатлар тўхтатилди. Хўш, энди нима бўлди? Бунга нима дейсиз? Ҳар қанча жавоб кутманг, бунга жавоб йўқ, ҳаммаси жим-жит...\nЯна биттаси «Имомлар нега вирусдан огоҳлантирмади, булар ўзи шунақа, маросимларда юраверишади», деб ёзғирибди. Ҳай каллаварам, имомлар ҳаммадан олдин бу борада сўзлашди, жумаларда маъруза қилишди, тармоқларда чиқишлар бўлди, халққа сокинлик улашилди, дуолар ўргатилди ва ҳоказо... Буни ҳамма кўриб, билиб турибди, сиз ўзингиз қаёқда юрибсиз? Шунинг учун ҳар замонда бўлса ҳам жумага чиқиб, сал-пал мавъиза эшитиб, намозхонлар билан намоз ўқиб туриш керак, биродар.\nМусулмон киши бундай вазиятларда хаёлига келганини ёзиб, оғзига келганини айтиш ўринга ушбу вазиятдан керакли хулосалар олиши керак. Жумладан:\n1. Масжидларнинг ободлиги намозхонлар билан экан. Ҳайҳотдек масжидлар бўлгани билан уни тўлдирадиган намозхонлар бўлмаса, масжидда ҳам шукуҳ қолмас экан. Бинобарин, биз масжидларни чиндан ҳам обод қилишни истасак, фақат биноларни эмас, уни тўлдириб турадиган жамоатни ҳам барпо қилишимиз даркор. Агар биз намозхон авлодни етиштирсак, улар қанча керак бўлса, шунча масжидни ўзлари ҳам қураверади. Аммо масжидларни осмонўпар қилиб, тилло-кумушлар билан безаб қурсагу, уни маънан обод этадиган авлод тарбия қилмасак, бир наслдан кейин бу масжидлар бугунги ҳувиллаган черковларга ўхшаб бўм-бўш бўлиб қолади. Шу боис, биз аввало ўзлигимизни асрашимиз ва динимизни авлодларга тўла-тўкис етказишимиз дакрор.\n2. Масжидларни қурар эканмиз, очар эканмиз, бунга ҳисса қўшар эканмиз, ўзимизни худди Аллоҳга ёки Исломга бир нима ўтказиб қўйгандек санамаслигимиз керак экан. Масжидларни қанча қурсак ёки очсак ҳам, Аллоҳ насиб қилса, уларда намоз ўқилар экан. Бўлмаса, арзимаган битта вирус ёки шу каби муаммо билан йиллаб қурган ва очган масжидимиз ишламай ҳам туриши мумкин экан. Шу боис, масжидларни қурганда, уларни очишга ҳисса қўшганда бунинг қабул бўлишини, манфаати мўл бўлишини Аллоҳ таолодан сўраб, тазарруда бўлиш даркор.\n3. Жамоaт бўлиб намоз ўқишга, Роббимизга кўплашиб ибодат қилишга У Зот эмас, биз муҳтож эканмиз, Аллоҳ таолонинг бунга заррача эҳтиёжи йўқ. Агар бутун дунё масжидларида жамоат тўхтаса ҳам, Аллоҳнинг мулкига ҳеч қандай зарар етмайди, фақат зарари ўзимизга бўлади. Бир пайтлар ер юзида биргина Иброҳим алайҳиссалом ёлғиз Аллоҳга ибодат қиладиган ягона мусулмон бўлган эди. Ўшанда ҳам дунё тураверган. Аммо инсонлар ўз қилмишлари учун Роббилари ҳузурида жавоб беражакалари тайин.\nБиз гоҳида жамоатга қатнаганда, ўзимизни худди ҳамма нарсани қойиллатгандек ҳис қилиб қоламиз. Бу жуда ҳам жўн тушунча. «Саҳиҳи Муслим»да келган қуйидаги ҳадиси қудсийга назар солинг:\n«Эй бандаларим, сизларнинг аввалгию охиргиларингиз, инсу-жинларингиз орангиздаги қалби энг тақволи кишидек бўлса ҳам, бу нарса Менинг мулкимда ҳеч нарсани зиёда қилмайди.\nЭй бандаларим, сизларнинг аввалгию охиргиларингиз, инсу-жинларингиз қалби энг фисқу фужурга тўлган кишидек бўлса ҳам, бу нарса Менинг мулкимдан ҳеч нарсани камайтирмайди».\nУшбу ҳақиқатни ҳар бир инсон ‒ масжидлар кўпайишини истайдиганлар ҳам, истамайдиганлар ҳам билиб олиши, чуқур англаши даркор.\n4. Дунёдаги барча каттаю кичик ишлар Аллоҳ таолонинг иродаси билан бўлади. Бинобарин, жамоатдан маҳрум бўлишимиз балки ўзимизнинг гуноҳларимиз, ғафлатларимиз сабабидандир. Очиғини айтиш керак, жамоат намозига анча бепарвомиз. Аслида беш маҳал намозда жамоат жуда жумадек бўлмаса ҳам, ҳеч йўқ ярмичалик, учдан биричалик бўлиши керак. Аммо жумада кўчаларига одам сиғмай кетадиган масжидларда ҳам беш маҳал намозда 3-4 саф намозхон бўлади. Бу ҳам жумоат намозининг аҳамиятини яхши англамаганимиздан, «Бошқалар умуман намоз ўқимайди, мен уйда бўлса ҳам ўқияпман-ку», деган юпанч билан ўзимизни авраб юрганимиздан бўлса, эҳтимол.\nБир неча йиллар Мадинаи Мунавварада яшаган ватандошларимиздан бири масжидимизга яқин жойда туради. У киши бир куни шундай деб қолди: «Бугунги мусулмонларнинг ҳолатига бош сабаб ўзимиз. Ҳарамнинг ёнида яшаб, азонни эшитиб туриб жамоатга чиқмайдиганлар сон-саноқсиз. Бошқа масжидларда ҳам шу аҳвол. Мана бу ерда ҳам кўряпман, масжидга битта катта домдан 3-4 киши чиқамиз, холос».\nҲа, инсон зоти шундай, масжидларда жамоат бўлиб турса, боргани вақти йўқ, тўхтатилса, киргизишмаяпти, деб жар солади. Масжидларда жамоатлар вақтинча бўлмагач, ажаб эмаски, бундан керакли хулоса олиб, қолган ҳаётимизда жамоатга ошиқадиган бўлиб қолсак.\n5. Масжидларда жамоатга бора олмаганидан маҳзун бўлган кишилар хурсанд бўлсинлар-ки, қалблари масжидга боғланибди экан. Расулуллоҳ соллаллоҳу алайҳи васаллам қиёмат куни Аршнинг соясида бўладиган тоифалардан бири қалби масжидга боғланган кишилар, деганда айнан шу хислатдаги кишиларни назарда тутганлар. Барчамиз шундай бўлишга интилишимиз лозим.\nБу рўйхатни ҳар ким ўзи яна давом эттириши мумкин.\nМасжидларда жамоат бўла олмасак-да, уйда, иш жойимизда жамоат бўлиб намоз ўқишимиз мумкин. Шу билан бирга, ушбу вазиятда кўпроқ тазарру билан дуою илтижода бўлиб, Расулуллоҳ соллаллоҳу алайҳи васаллам ўргатган «Аллоҳим! Мусибатимизда ажр бергин ва ўрнига яхшисини алмаштиргин», деган дуони қилиб юрсак, иншооллоҳ, масжидларимиз олдингидан ҳам обод бўлиб, ҳаётимиз янада фаровон бўлади.\nФурсатдан фойдаланиб шуни ҳам эслатиб ўтиш ўринлики, жума намози фақатгина рухсатли масжидларда ўқилади, уйда жамоат бўлиб жума ўқилмайди ва ўқилса, инобатга ўтмайди. Бундай пайтда пешинни ёлғиз-ёлғиз ўқилади, жамоат қилинмайди. Шариатнинг ҳукми шундай.\nАллоҳ таолодан бу балони тезроқ бошимиздан кўтариб, масжидларимизни яна жамоатлар билан обод этишини, бу неъматини биздан то қиёматга қадар аритмаслигини сўраймиз.\nМасжидлар ёпилгани йўқ ва, иншооллоҳ, ҳеч қачон ёпилмайди. Илоҳим, масжидаримиз ёпилмасин, минораларимиздан азонлар аримасин!\nDilafruz 09:16 / 21 март\nОллох таолога беадад шукрлар булсин юртимизда сиздай олимларни чиқариб қуъйганига.Мақолани уъқиб мусулмон оғир вазиятда қандай одобда туришини уъргандим .Рахмат сизга устоз!\nДилноза 10:26 / 20 март\nАллохни берган неъматларини кадрига етишимиз керак. Юртимизга келган бу мусибатни Аллохдан кетказишини дуо килиб сурашимиз лозимлиги\nBaxtiyorova Omina 06:02 / 20 март\nАллоҳ рози бòлсин! Жуда чиройли ва аниқ мулоҳазалар учун раҳмат! Шояд безовта ва адашган қалблар таскин топса! иншаъАллаҳ\n19:00 / 20 март 900\n09:02 / 21 март 467\n3699 10:11 / 18 июнь\n749 10:07 / 25 январь\nЗамонамизнинг энг улуғ зотларидан бири, шубҳасизки, фазилатли шайх Муҳаммад Содиқ Муҳаммад Юсуф эдилар. Ҳазратга Яратган мустаҳкам эьтиқод, илму маьрифат, буюк давоми...\n4775 10:30 / 16.11.2019\n2775 17:10 / 19.03.2019


Қозоғистон жануби сув остида қолди - Hidoyat.uz\nҚозоғистон жануби сув остида қолди\nАсосий саҳифа Янгиликлар Дунё янгиликлари Қозоғистон жануби сув остида қолди\nЧоп этилди May 15, 2020 Қозоғистон жануби сув остида қолдиda fikr bildirishni o'chirish\nҚозоғистоннинг Туркистон вилоятини сув босди. Минтақада бир неча кундан бери кучли ёғингарчилик кузатилмоқда.\nТуркистон вилоятида 13 май куни бошланган кучли ёғтнгарчилик оқибатида Каскасу дарёсининг сатҳи кўтарилган, бу ўз навбатида учта тумандаги бир нечта қишлоқнинг сув остида қолишига олиб келган.\nСув тошқинлари туфайли тахминан 150 киши эвакуация қилинди, яна шунча аҳоли қишлоқни тарк этди.\nТабиий офатдан кўрилган зарар миқдори ҳозирча ҳисоблаб чиқилмади.\nДастлабки маълумотларга кўра, Елтай ва яна бешта бошқа аҳоли пунктида 300 га яқин турар жой биноси сув остида қолди, Каскасу қишлоқ округида тўртта кўприкни сув ювиб кетган.\nТуркистон вилоят ҳокимининг ўринбосари Сакен Калкамановнинг таъкидлашича, ҳозирча одамлар уйларига қайтишлари учун вақт эрта: яқин орада ёмғир ёғиши қанча давом этиши аниқ эмас. Ҳозирда ёғингарчилик давом этмоқда.\nАйни дамда сув остида қолган қишлоқларда сувларни чиқариш ва ариқларни тозалаш ишлари олиб борилмоқда. Сув тошқинларини бартараф этишга Чимкент фавқулодда вазиятлар хизмати ҳам жалб қилинган, шунингдек қўшни туманлар ҳам ёрдамга келган.\nҲудудда маҳаллий даражада фавқулодда вазият эълон қилинди, синоптиклар эса Туркистон вилоятининг бошқа туманлари аҳолисини яқинлашиб келаётган бўрон хавфидан огоҳлантирмоқда.


Белгиланганидан кўпроқ ҳақ олиши, хизмат кўрсатишдан асоссиз бўйин товлаши, ортиқча ҳужжатлар талаб қилиши ана шулар жумласидандир.\nЎзбекистон Республикаси адлия вазири ўринбосари Анвар Усманов жамоатчилик фикри сўрови натижаларига бағишланган матбуот анжуманида маълум қилишича, бугунги кунда мамлакатимизда 541 давлат нотариат идораси бўлиб, уларда қарийб 750 нафар нотариус фаолият юритади. “Гуруч курмаксиз бўлмайди” деганларидек нотариуслар орасида ҳам қонунга хилоф иш тутаётган шахслар учраб турибди. Бу ҳолатларга вазирлик тизимида муросасиз кураш олиб борилаяпти. Бунда жамоатчилик, оммавий ахборот воситалари муҳим роль ўйнамоқда. Ҳар бир факт атрофлича ўрганилаётир. Ноқонуний хатти-ҳаракатларни содир этган нотариусларга кескин чоралар кўрилмоқда.\nЖумладан, 67 та нотариат идораси ходимларига нисбатан турли даражада интизомий чоралар кўрилди, 5 нафар нотариус лавозимидан озод қилинди. 27 нафар нотариусга нисбатан жиноий иш очилди. “Бу таъсир чоралари тўхтамайди, тизимни тартибга келтирамиз”, деди А. Усманов.\nСўровда аниқланишича, жамоатчилик талаб қилинадиган ҳужжатларни оптималлаштириш, ягона маълумотлар базасини шакллантириш орқали мавжуд муаммоларни ҳал этиш керак, деб ҳисоблайди (70 фоиз). Дарҳақиқат, Адлия вазирлиги вакиллари тан олганидек, навбат кутиш, ортиқча ҳақ олиш, сансалорлик ҳолатлари учраб турибди. Бугунги кунда тизимдаги муаммолар таҳлил қилиниб, вазиятни янада яхшилаш чоралари кўрилаяпти. Маълум бўлишича, жами нотариал ҳаракатларининг 43 фоизи турли ҳужжатларни тасдиқлаш билан боғлиқ. Ўрганишлар шуни кўрсатдики, тахминан 27 та ҳуқуқий ҳужжатда бундай нормалар акс этган. Мазкур қоидалар инвентаризациядан ўтказилиб, уларни кескин қисқартириш бўйича чоралар кўрилмоқда.\nБундан ташқари, нотариал ҳаракатларни амалга оширишда идоралараро электрон ҳамкорлик йўли билан давлат хизматлари кўрсатишни назарда тутувчи “Нотариус” автоматлаштирилган ахборот тизими ишга туширилгани соҳада тўпланиб қолган муаммоларни ҳал қилишда муҳим аҳамият касб этади. Чунки қонун ҳужжатларига мувофиқ, кўчмас мулкларнинг олди-сотди, айирбошлаш ҳамда ҳадя қилиш битимларини нотариал тасдиқлашда жисмоний ва юридик шахслар солиқлар, коммунал хизматлар, газ, электр энергиясидан қарздорлик йўқлиги ҳақидаги маълумотномаларни тақдим этиши зарур. Очиғи, ушбу ҳужжатларни йиғиш учун фуқаролар тегишли ташкилотларга бориб, турли оворагарчиликларга дуч келар, беҳуда вақт йўқотарди. Эндиликда солиқлар, коммунал хизматлар ҳамда электр энергияси бўйича қарздорлик йўқлиги, бино ва иншоотларнинг тегишлилиги ҳақидаги маълумотларни фуқаролар томонидан қоғоз кўринишида йиғиш амалиётига чек қўйилади. Бунинг ўрнига нотариуслар мазкур маълумотларни идоралараро электрон ҳамкорлик тизими орқали аниқ вақт режимида мустақил оладилар.\n“Тараққиёт стратегияси” маркази томонидан ўтказилган сўров натижаларига кўра, одамлар нотариал тасдиқлаш масаласи учун бир неча соат ёки кунлаб кутишига тўғри келмоқда (71 фоиз). Бундан ташқари, респондентлар нотариат идораларида таниш-билишларга яхши хизмат кўрсатилиши, ходимлар томонидан мижозларга қўпол муомалада бўлиш муаммоси мавжудлигини қайд этишган. Адлия вазирлиги масъулларининг билдиришича, нотариус хизматидан фойдаланиш учун электрон қабул жорий қилинаяпти. Фуқаро қабулга олдиндан ёзилиш орқали ўзига қулай вақтда юмушини бажариши мумкин бўлади. Бундан ташқари, нотариуслар хулқи, фуқаролар билан ишлаш маданиятини ошириш бўйича амалий ишлар олиб борилаяпти.\nСўровда респондентлар нотариал хизматлар учун тўлов тизимини тубдан қайта кўриб чиқиш ва шаффофлаштириш, хусусий нотариуслар фаолиятини йўлга қўйиш орқали нотариуслар сонини кўпайтириш керак, деган фикрни ҳам билдиришган. Адлия вазирлиги масъулларининг маълум қилишича, бу борада тегишли таклифлар тайёрланган. Келажакда давлат нотариал идоралари билан бир қаторда, нодавлат нотариат фаолиятини йўлга қўйиш ҳам режалаштирилган. Бу соҳага рақобат муҳитини олиб кириш баробарида, кўрсатиладиган хизматлар сифатини яхшилашга туртки беради.\nШуни маълумот ўрнида қайд этиш керакки, Ҳаракатлар стратегиясини Халқ билан мулоқот ва инсон манфаатлари йилида амалга оширишга оид Давлат дастурида нотариат идоралари фаолиятини автоматлаштириш, барча нотариал битимлар ҳисобини марказлашган ҳолда юритиш ҳамда идоралараро электрон ҳамкорликни ҳисобга олиб, аҳоли ва тадбиркорларга нотариат соҳасида интерактив давлат хизматлари кўрсатишни йўлга қўйиш бўйича аниқ вазифалар белгилаб берилган. “Тараққиёт стратегияси” маркази ушбу чора-тадбирларнинг ҳаётийлигини таъминлаш, соҳадаги муаммоларни таҳлил қилиш, аҳоли, тадбиркорлик субъектлари, кенг жамоатчиликнинг мазкур соҳага доир фикр-мулоҳазаларини ўрганиш мақсадида ушбу жамоатчилик фикри сўровини ўтказди. Унда барча ҳудуддан жами 1104 нафар фуқаро иштирок этди.\nМазкур рукндаги бошқа мақолалар: « Судья одил бўлса, адолат қарор топади\tМасъулият, жавобгарлик ҳисси ва натижа »


ИнтерФУТБОЛ :: "Реал" ўзининг 91-соврини (34-чемпионлиги)ни тантана қилди, Зидан эса...\n"Реал" ўзининг 91-соврини (34-чемпионлиги)ни тантана қилди, Зидан эса...\nКеча оқшомда Испания премьеросида ҳам чемпион жамоа номи маълум бўлди. Ўз майдонида «Вильярреал»ни қабул қилган «Реал» Мадрид 2:1 ҳисобида ғалаба қозонди ва ўз тарихидаги 91-совринни қўлга киритди.\nЭндиликда "Қироллик клуби" қўлга киритилган совринлар бўйича «Барселона»га етиб олди. «Реал» шу вақтгача 34 марта Ла Лигада, 19 марта Испания қирол кубогида, 11 марта Испания суперкубогида ва 1 марта Лига кубогида ғолиб бўлган. Зотан, 13та ЕЧЛ кубоги, 2та УЕФА кубоги, 4та УЕФА суперкубоги, 3та Қитъалараро кубок ва 4та клублар ўртасидаги жаҳон чемпионати бош соврини ҳам уларнинг "актив"ларида турибди.\nУларнинг азалий рақиби Каталония жамоасида эса 26 марта Ла Лигада, 30 марта Испания қирол кубогида, 13 марта Испания суперкубогида ва 2 марта лига кубогида ғолиб бўлган. "Барса" Еврокубоклар миқёсида 5та ЕЧЛ кубоги, 5та УЕФА кубоги ҳамда дунё бўйича 3та клублар ўртасидаги ЖЧ кубоги, 3та Ярмарка кубоги ва 4та Кубок эгалари кубогини ютган.\nАйтганча, Реал” устози Ла Лига чемпионлигига эришилгач фикрлари билан ўртоқлашди: “Қойилмақом ҳиссиёт. Ҳа, менинг ролим бор, аммо асосий ишни йигитлар бажарди. Бу чиндан ҳам ажойиб жамоа. Уларни бахтли кўрсам, мен ҳам хурсанд бўламан. Биз энг яхши бўла олдик, шу боисдан ҳам кўпроқ очко тўпладик. Бори шу. Бу кунлар фаолиятимдаги энг яхшиси. Чемпионлар Лигаси бу — Чемпионлар Лигаси. Аммо ундан ҳам кўра кўпроқ Ла Лига чемпионлигидан хурсандман. Бу жуда ҳам ажойиб”, — дейди Зидан.\nМаълумот учун, Зинедин Зидан «Реал» билан 16-совринини қўлга киритди. Уларнинг 11таси мураббийлик вақтида, 5таси футболчилик даврида қўлга киритилган.\n10 Атлетик 37 13 12 12 41-34 51


ОСТОНА – Қозоғистон Президенти Нурсултон Назарбоев дунё халқаро терроризмга қарши уруш ҳолатида эканлигини айтди, деб 13 ноябр, душанба куни хабар беради Казинформ.\nҚозоғистон ҳукумати томонидан қўллаб-қувватланадиган ва Евроосиё масалаларини муҳокама қилишга йўналтирилган халқаро форум - Остона Клубининг 13-сессиясида (13-ноябрь, душанба) Назарбоев ўз мулоҳазаларини билдирди.\n«Терроризм чегара билмайди. Жаҳоннинг ҳар қандай нуқтаси террорчиларнинг нишонига айланиши мумкин» деди Назарбоев.\n«Учинчи минг йиллик бошланганидан буён террорчилик ҳаракатлари ва қурбонлари сони ўн баробар ортди. 2016-йилнинг ўзида террорчилик ҳаракатлари 104 та мамлакатда содир бўлди. Бу дегани дунёнинг ярмидан кўпи деганидир» деб айтди Президент.\n«Терроризмнинг миқёси ва жўғрофиясини ҳисобга олганда биз учинчи жаҳон уруши – терроризмга қарши уруш ҳолатидамиз», деди у.\nИқтисодий ҳамкорлик ва ривожланиш ташкилотининг (OECD) 34 та аъзо мамлакатларининг йигирма биттаси террорчилик ҳужумларига учраган. Бу эса Евроосиёга катта муаммо тақдим этмоқда, деб таъкидлади Назарбоев.


Таниқли кинорежиссёр Али Ҳамроев соҳибқирон Амир Темур ҳақида филм олишни орзу қилади.\nОзодлик билан суҳбат аввалида замонавий ўзбек кино санъати масаласига тўхталган Али Ҳамроев унинг совет ўзбек киноси негизида яратилганлиги ва “Ўзбекфилм” киностудияси фуқаролар уруши ҳақида олган кўплаб филмлари учун ноҳақ равишда “Босмачифилм” деб номланганини айтади.\n- Бу мутлақо нотўғри - оми одамларнинг нуқтаи назари. Шу тариқа Киевдаги Довженко студиясини “Махнофилм”, “Мосфилм”ни яна бошқа номлар билан ҳақоратлаш мумкин. Гап шундаки, тарихий ҳақиқат экранларда ёритилиши керак эди. Ўша давр мафкураси болшевиклар, “қизиллар” ғалабасини намойиш қилиш учун барча совет республикаларида бундай филмлар намойиш қилинган. Лекин эътибор берган бўлсангиз, Ўзбекистондаги “босмачилик”, яъни “босқинчилик” деб номланган миллий-озодлик ҳаракати совет мафкураси томонидан “бандитчилик” деб ҳам номланарди. Ўзингиз гувоҳсиз: Афғонистонда ўз озодлиги учун курашган мужоҳидлар “душман”, деб аталган. Лекин ҳатто шу филмларда ҳам биз ижодкорлар кучли характер, динамика, шахснинг ички дунёсини намойиш қилишга уринганмиз. Мана, масалан, “Еттинчи ўқ”даги командир Мақсумов ўз ҳаётидан воз кечиб, ўз йигитларини қутқаришга жўнаган кучли шахс. Шунинг учун бу давр филмларини сиёсий бўёқларни олиб ташлаб томоша қилиш керак, холос, дейди кинорежиссёр Али Ҳамроев.\n“Демак, генерал Абдурашид Дўстум ҳақидаги хужжатли филмингиз шу кучли шахсларнинг тасвиридан яна бир кўриниш, деб ҳисоблаш мумкин, шунақами?” деб сўраймиз режиссёр Ҳамроевдан.\n- Сўзсиз! Фақат хужжатли филм жанрида. Мен ва менинг раҳматли акам бир неча марта Афғонистонга борганмиз. Генерал Дўстум менга жуда ёқиб тушди. У бизни яхши кутиб олди, биз ҳаёт тўғрисида у билан узоқ суҳбатлашганмиз. Мен у кишининг отаси, оиласи билан яқиндан танишдим. У ўз юртида жуда катта обрў-ҳурматга эга одам. Мен, тўғриси, афғон ўзбеклари ҳақида филм қилмоқчи эдим. Генерал Дўстум менга “Буюк Темур” филмини яратишда ёрдам беришга тайёр эканини билдирди. Биласизми, бу менинг орзуим, лекин уни амалга ошириш учун маблағ етарли эмас. Буни эшитиб Дўстум менга: “Келинг! Шу ерда мен сизга филм учун шароит яратиб бераман. 25 минг аскар ҳозирлашим мумкин”, деди. Мен аввалига ишонмадим. Эртаси куни тушликкача Мозори Шариф яқинидаги қалъага ҳақиқатан 25 минг отлиқ аскар тўпланди! “Аскарларни саралаб олишингиз керак, бўлмасам Темур ҳақидаги филмга бутун Афғонистон йиғилади!” деди. Шунда мен генерал Дўстум ҳақида филм олишни ният қилдим, дейди Али Ҳамроев.\nШундай қилиб, Али Ҳамроев афғонистонлик ўзбеклар ва уларнинг ёрқин намояндаси – Абдурашид Дўстум ҳақида филм яратди. “1997 йилнинг 19 май куни, мен 60 ёшга кирган куним, мен Шибурғондаги Оқ Саройда бу филмни намойиш қилдим,” дея давом эттиради режиссёр.\n- Унинг генераллари, ҳукумати томоша қилди. Дўстумга филм ёқди, у мени қучоқлаб табриклади, кечга мени номимга зиёфат уюштирилганини айтди. Лекин 20 дақиқадан кейин мен россиялик иккита оператор билан Дўстўм машинасида Термиз чегарасига қараб қочаётган эдик: Толибон Афғонистонда давлат тўнтаришини уюштирган эди. Мозори Шарифда бизни Толибон гуруҳи қўлга олди. Бизларга автомат ўқталдилар. Шунда мен ўз ҳаётимга режиссерлик қилишим вақти келганини англадим. “Биз БМТдан, сизларга дори-дармон, кийим-кечак олиб келдик, мана ҳужжатларим!” деб, инглизча-италянча бақир-чақир қилдим. Уларнинг бошлиғи “Хорижа!” деб афсусланиб қўйиб юборди. Ўзимизнинг ўзбек чегарасида эса сим тортилган, “Мен Али Ҳамроев, режиссёр!” деб роса қичқирдим, ўзбек паспортимни кўрсатдим. Чегарачи эса: “Мумкин эмас, эрталабки еттигача чегара ёпилган!”, дейди. Мажбур бўлдик, шу чегарада тунаб қолдик. Шунда мени таниб қолган чегара пости бошлиғи симлар орасидан бизни ўтказиб юборди. Фақат бир неча йилдан кейин биз Абдурашид Дўстум билан учрашдик ва мен унга бу филмнинг янги кассетасини тақдим этдим, чунки эскиси Оқ Саройда алангада қолган экан, - дея эслайди Али Ҳамроев.\n73 ёшга кирган бўлса-да, суҳбатдошимиз ижодий лойиҳалари кўп эканлигини айтади.\nТаниқли ўзбек кинорежиссёри Али Ҳамроев 1937 йилда Тошкентда актёр ва сценарийлар муаллифи Эргаш Ҳамроев оиласида туғилган. Унинг онаси Анастасия Тарасич ҳам киностудияда ишлаган. Эргаш Ҳамроев ўғлини 3 яшарлигида киностудияга олиб келган. Шу тариқа мана ҳозиргача Али Ҳамроев киностудиясисиз ўз ҳаётини тасаввур қилмайди. Шубҳасиз, бундай ижодий муҳит унинг келажакда машҳур кинорежиссёр бўлиб етишишида етакчи омил бўлди.\nАли Ҳамроев Москвадаги Давлат кинематография институтини битириб ижодий фаолияти давомида 18 та бадиий ва 20 та ҳужжатли фильм яратди.\nИжодини бошлагач, 1961 йилдан бери постановкачи режиссёр сифатида «Болалар ҳақида кичик саргузаштлар» (1961), «Севадими-севмайдими» («Тожикфильм, 1962), «Лайлак келди, ёз бўлди» (1966), «Қизил кушлар» (Акмал Акбархўжаев билан ҳамкорликда, 1967), «Дилором» (биринчи фильм-операси, 1968), «Фавкулодда комиссар» (1970), «Шиддат» (1971), «Еттинчи ўк» (1972), «Мухлис» (1973), «Мевазорлик аёл», (1977), «Инсон қушлар ортидан боради» каби кўплаб ҳаётий бадиий фильмларни суратга олди.\nУ сценарий ёзган ва режиссёрлик қилган "Оппоқ лайлаклар", "Фавқулодда комиссар", "Инсон қушлар ортидан боради", "Учлик", "Еттинчи ўқ" ва "Кобулдаги жазирама ёз" каби фильмлар нафақат Марказий Осиёда, балки бутун собиқ Совет Иттифоқи ҳудудларида ҳам эл оғзига тушган.\nУнинг номи фақат республикамиздагина эмас, балки хорижда танила борди, филмлари Халқаро кинофестивалларда юксак совринларга сазовор бўлди. Жумладан, «Инсон қушлар ортидан боради» (1975) бадиий фильми 1977 йили Деҳлида бўлган Халқаро кинофестивалда яхши режиссёрлик иши сифатида иккинчи мукофотга ва «Кумуш товус» совринига лойиқ, деб топилди. Режиссёрнинг “Триптих”(1979 йил) асари эса Сан-Ремо кинофестивалида Гран-при совринини олди.\nКино устаси Али Ҳамроев ижодига буюк Микеланджело Антониони юқори баҳо берган ва ҳатто Амир Темир ҳақида филм яратиш учун ўтган асрнинг 80-йилларида Италияга таклиф қилган. Али Ҳамроев сўнгги йилларда Амир Темур ҳақидаги филмни яратиш унинг энг катта орзуси эканини гапиради. Лекин, дейди режиссёр Али Ҳамроев, бунинг учун катта маблағ керак.\n- Бунинг учун камида 50 миллион долларлик маблағ зарур. Лекин мен ишонч билан айтишим мумкинки, 50 миллион доллар сарфлаб, бу филмдан бир миллиард доллар даромад қилиш мумкин. Мен 90-йиллар бошида италияликлар билан бу филмни олишга киришган эдим. Биз ҳатто костюмларни, реквизитларни тайёрлаган ҳам эдик. 1991 йилда Совет Иттифоқи парчаланиб кетди ва бизнинг реквизитларимиз турли республикаларда қолиб кетди. Декорацияларимиз “Қозоқфилм”да, костюмларимиз ва реквизитларимиз “Қирғизфилм”да, Иссиқ-Кўлда қолиб кетди... Ширкатимиз банкротга учради ва ўша даврдан буён мен бу филмни яратишга маблағ топа олмаяпман, ваҳоланки филм сценарийси тайёр. Совет даврида у каллакесар, қонҳўр подшо эди, мустақиллик даврида у инсонпарвар, халқпарвар шахсга айланди. Лекин у ўз даврининг намояндаси. У ҳам оддий банда! Мен уни мураккаб шахс эканлиги ҳақидаги ҳақиқатни намойиш қилмоқчиман. Ишонинг, бу филм “Чингизхон” ёки бошқа тарихий филмлардан оммавийроқ ва қизиқарлироқ чиқади, - дейди Али Ҳамроев.\nУнинг сўзларига кўра, у Амир Темур шахсига студентлик давридан қизиққан. “Менинг Темур ҳақидаги биринчи ёзувларим 1957 йилда қоғозга туширилган. Ва ўша даврдан уни қандай мураккаб шахс эканлигини жаҳонга намойиш қилиш режаларим бор”, дейди режиссёр.\nАли Ҳамроев замонавий ўзбек киносининг муаммоларига оид ўз фикрига эканлигини гапирди. У Ўзбекистонда кино санъатига катта маблағ ажратилишига қарамасдан уларнинг асосий қисми кўкка совурилаяпти, деган фикрда.\n- Бу маблағлар аҳмоқона тарзда сарфланаяпти! Пуллар хусусий киностудияларга тарқатилаяпти. Бу киностудиялардаги тасодифий одамлар: “Пул бўлса, демак кино олса ҳам бўлади!” деган фикр билан кино олаяпти. Кейин улар яхши актёрларни, операторларни, рассомларни ва режиссёрларни ишга олмасдан, бир-иккита қўшиқ билан танилган хонандаларни ва кўчадан келган ва ҳамма нарсага кўнадиган шахсларни танлаяпти. Қани замонавий Наби Раҳимовлар, Сора Эшонтўраевалар, Ҳамза Умаровлар, Шукур Бурҳоновлар? Бир томондан бу табиий ҳолат. Одамларни аввал қорнини тўйдириш керак. Ҳукумат биринчи навбатда мана шуларга асосий эътиборини қаратмоқда. Лекин маданиятга сарф-харажатни ошириш керак. Аксинча ёшларни, миллатимизни йўқотиб қўйишимиз мумкин. Америка ва бошқа кино саноатидан кўчирма қилиб хом тарзда мухлисларга намойиш қилинса, жамият касал бўлиб қолади-ку! Замонавий ҳукуматлар шу даражада совет тузуми яратган филмлардан ҳадиксираб қолганки, уларни намойиш қилишга ҳам қўрқади. Лекин санъат ўтмиш санъати устига қўрилади. "Ўзбек киноси 1991 йилда яратилди" деганлар катта хатога йўл қўяди. Унда совет даврида олинган билимлардан, диплом ва аттестатлардан воз кечишимиз керак, - дейди режиссёр.\nАли Ҳамроев ҳозир Россияда истиқомат қилади. У ўз фарзандлари билан отаси Эргаш Ҳамроев ҳақида “Мен сени унутганим йўқ!” хужжатли филми устида иш олиб бораётганлигини айтди. Бўлажак режиссёрнинг отаси Эргаш Ҳамроев 1937 йилда қатағонлар даврида ҳибсга олинган, икки йилдан кейин озод этилган ва 1942 йилда Вязма остонасида ҳалок бўлган.\nАли Ҳамроев ўз фарзандларига ота-боболари ким эканлигини доимо эслатиб туришини айтади.\n- Мен яқиндагина Тожикистондаги бобомнинг қабрларини зиёрат қилиб келдим. Менинг бобом ва отам риштонлик тожиклардан, онам украиналик, паспортимда эса ўзбек деб ёзилган. Ахир бунинг бирор аҳамияти йўқ-ку! Мен уч фарзанднинг отасиман. Катта қизим Лайли 50 ёшга кирди, у Кино институтини битирган, кинотанқидчи. Кичик қизим - Асал, журналист. Ўғлим Али Эргаш кинорежиссёр, монтажёр. Менда бир қанча набираларим бор. Набираларимдан каттаси Халқаро муносабатлар институтини битириб АҚШ компанияларидан бирида ишлаяпти. Хуллас, мени ишимни давом эттирадиган фарзандларим бисёр! Кўплаб интервюларда мендан: “Сиз Италияда яшадингиз, энди Россияда ижод қилаяпсиз... Сиз ўзингизни қаерлик режиссёр, деб ҳисоблайсиз?” саволига доимо “Мен ўзбек режиссёри эдим, ўзбек режиссёриман ва ўзбек режиссёрлигимча қоламан”, дея жавоб қайтараман, - дейди Али Ҳамроев.


Норин тумани “Тошлоқ” қишлоқ фуқаролари йиғини ҳудудида истиқомат қиладиган боғбонлардан бирининг айтишича, уларга бу йил пилла қурти боқиш вазифаси мажбуран юклатилмоқда.\n“Маҳалла комитети ва ҳокимликдан бўлган одамлар уйга келиб, “бу йил қурт тутасизлар, бу мажбурий, отказ қилишга ҳақларинг йўқ, агар отказ қилсаларинг пулини тўлайсизлар”, деб айтишди. Ахир, менинг икки хона уйим бор, қуртни қаерда боқаман, деб айтсак, “бўлмаса пулини тўлайсизлар”, деди, дейди боғбонлардан бири.\nИсми сир қолишини сўраган бошқа бир боғбоннинг айтишича, расмийлар ипак қурти боқиш учун шароит йўқлигини ҳисобга олишмаяпти:\n“Мен ҳокимнинг қарори билан қарийб бир ярим гектар сув чиқмас жойда боғ яратгандим. Илгари бизга қурт боқасан¸ дейишмаган. Ипак қурти боқиш учун тут дарахтлари керак. Бизда бир тутам ҳам тут йўғу! Фермерлар еридаги тутлар эса уларнинг ўзидан ортмайди. Биз шу гапларимизни рсамийларга айтсак, улар елка қисиб, топасан-да, дейишади, дейди боғбон.\n“Тошлоқ” қишлоқ фуқаролар йиғинининг исми сир қолишини сўраган фаолларидан бири Озодлик билан суҳбатда бундай топшириқ туман ҳокими томонидан берилганини айтди.\n“Ҳоким, бизнинг оқсоқолни ҳам чақириб, деҳқон хўжалиги бор боғбонларни қурт боқишга мажбур қиласан, депти. Оқсоқол ҳам бир оғиз гап айтолмай, хўп, депти. Ҳудудимизда ўн бешга яқин ана шундай боғбон хўжаликлари бор. Уларнинг ҳаммасига айтиб чиқдик. Баъзилари шартномани имзолади, баъзилари норози бўлиб турибди”, деди қишлоқ фаолларидан бири.\nНорин туман ҳокимлигининг ўзини таништирмаган мулозими деҳқон ва боғбон хўжаликлари билан ипак қурти боқиш хусусида мажбуран шартнома тузилаётганини тасдиқлади:\n“Тўғри, бу йил пилла боқишга ҳоким қарори билан ер олган балиқчилик, теракчилик, боғбончилик хўжаликлари ҳам киришиши ҳақида вилоят ҳокимининг топшириғи бор. Ҳозир ана шуларни огоҳлантириб, рўйхат қиляпмиз. Лекин, аввал тутлар инвентаризация қилинади ва ўшларнинг сонига қараб ипак қурти бўлиб берилади. Шартнома қилганидан сўнг, пилла бошқармаси барг билан таъминлаб беради”, деди ҳокимлик мулозими.\nНаманган вилоятининг бошқа туманларига ҳам юборилгани айтилган вилоят ҳокими буйруғининг бошқа ҳудудларда қандай бажарилаëтгани тафсилотлари ҳозирча Озодликка маълум эмас.\nЎзбекистонда пилла хом ашёсини қайта ишлаб, уни толага айлантирадиган 26 та корхона фаолият юритади.\n“Ўзбекенгилсаноат” давлат ҳиссадорлик компаниясидан Озодлик олган маълумотга кўра, бу корхоналар ҳар йили пилла тайёрлаш ширкатлари билан шартнома тузади.\nКомпания мулозимига кўра, Ўзбекистонда тайёрланган пилла толасининг 70 фоизи экспорт қилинади, 30 фоизи мамлакат ичкарисидаги ипакчилик корхоналари эҳтиёжи учун ишлатилади.


Дунё юлдузлари супермаркетдан қайси маҳсулотларни шахсан ўзи сотиб олади? (фото) - 3 Ноября 2021 - www.SheJoT.CoM\nГлавная » 2021 » Ноябрь » 3 » Дунё юлдузлари супермаркетдан қайси маҳсулотларни шахсан ўзи сотиб олади? (фото)\nМашҳурларнинг барчаси ҳам маҳсулотларни харид қилиш учун хизматчисини дўконга юборавермайди. Улар орасида шахсан ўзи танлаб, сотиб олишни маъқул биладиганлари ҳам йўқ эмас.\nПапараццилар томонидан олинган суратларга назар ташлаб, шоу-бизнес вакилларининг севимли маҳсулотлари қайси экани ҳақида маълумотга эга бўлиш мумкин. Масалан, актриса Кемерон Диас брокколини яхши кўришини билиш қийин эмас.\nПомидорлар актриса Элизабет Бенкснинг жону дили, ҳамкасби Элизабет Олсин эса қўзиқоринларни яхши кўради. Ҳар сафар дўконга бориши биланоқ улар харид саватчасига севимли маҳсулотларининг бир нечта ўрамини солишни афзал билади.\nДунё мода оламининг энг кўзга кўринган вакилларининг ҳам табиийки севимли маҳсулотлари йўқ эмас. Масалан, Кендалл Женнер шакарнинг органик бўлгани билан калорияси сероблигини рад этиб бўлмайдиган катта ҳажмдагисини олади. Элза Хоскнинг ёнида эса ҳамиша махсус пакетлардаги зарарли егуликлар борлигини кўриш мумкин. Хейли Болдуин эса турмуш ўртоғи Жастин Бибер билан картошка, чипс, газланган ичимликларни харид қилади. Кайли Женнер эса харид қилган маҳсулотлари сурати билан Instagram саҳифасида бўлишган. Унга назар ташлаб чипс, безели ширинлик, кекс ва печеньелар моделнинг севимли маҳсулоти эканини билиш мумкин.\nЕва Лонгория эса саватчага солишдан аввал сабзавотларни диққат билан кўздан кечиради. Хиллари Дафф бўлса, энг сифатли ва барра маҳсулотни олиш учун дўкондаги энг юқори пештахтага осилишга ҳам рози. Аслида Хилари ҳақ, негаки эскироқ маҳсулотлар биринчи кетиши учун янгилари юқори пештахталарга терилади.\nРуни Мара, Голди Хоун ва Алессанда Амбросионинг саватида, албатта, барра кўкатлар бўлади. Сарвқомат бўлиш учун бундай юлдузлар зарарли маҳсулотлардан тийилишни афзал билади.\nЭмбер Хердни эса Briston Farms’да янги пишган нон ва қандолат маҳсулоти харид қилаётганини кўриш мумкин.\nРозарио Доусон гриллда пиширилган жўжа, Ребел Уилсон эса кола сотиб олиши мумкин.\nВанесса Паради эса кўпинча ёрмалар ва дуккакли маҳсулотларни сотиб олади.\nЖессика Альба чой сотиб олишни яхши кўради.\nМашҳур эканига қарамай, юлдузлар дўкондаги харид давомида оддий одамлардек кўринади. Макияж, ҳашаматли либослардан асар ҳам бўлмайди. Бундай вақтда улар қулай кийим ва йиғилган соч турмагини афзал билади.\nКатегория: SHOU BIZNES YANGILIKLARI / ШОУ БИЗНЕС ЯНГИЛИКЛАРИ | Просмотров: 26 | Добавил: iphone | Теги: #uznews, #ahborot, #habarlar, #Yangilik, #xabarlar, #Yangiliklar, #новости, #newsuz, #news | Рейтинг: 0.0/0


Тошкентга жон¸ Москвага мой қайғу\nТаҳлилчилар¸ бир кунлик музокаралар на КХШТ ва на ШҲТ ичидаги кескинликни юмшата олишига ишончсизлик билан қарамоқдалар.\nКеласи кунлар ичи собиқ совет ҳудудларида пайдо бўлган икки йирик ташкилот олий даражали йиғинини ўтказади. Ўзбекистоннинг бу гуруҳлардаги ўзига хос¸ ўзига мос роли мисолида таҳлилчилар¸ бу саммитлар самарасига ҳозирданоқ шубҳа билдирмоқдалар.\nҲафта бошида Россия Президенти Дмитрий Медведев Коллектив хавфсизлик шартномаси ташкилоти Бош котиби Николай Бордюжа билан учрашиб¸ тезкор кучлар масаласини иложи борича тезроқ узил-кесил ҳал қилиш муҳим эканини таъкидлади.\n- Бугун минтақавий таҳдидлар сақланиб қолаётган шароитда тезкор кучларни ташкил этиш ғоясининг долзарблиги ошиб бормоқда.\nТезкор коллектив кучларга қонуний асос яратиш учун барча ҳужжатларни тайёрлашимиз лозим, деди Медведев.\nЛекин КХШТ ва Шанхай ҳамкорлик ташкилотларига аъзо баъзи давлатларнинг ўзаро мураккаб муносабатларининг бу тузилмалар охирги йиғинидан бери янада чигаллашгани инобатга олинса, президент Медведев илгари сураётган мақсадга эришиш анча қийин кечиши мумкин.\nМуносабатлар кескинлашганига, хусусан, 26 май Хонобод воқеаларидан кейин Ўзбекистон Қирғизистон билан чегараларини мустаҳкамлаб, чегара чизиғи бўйлаб хандақ қазиётгани очиқ иловадир. Айни пайтда¸ Тожикистон билан чегарада ҳам хандақлар қазилиб, баланд деворлар кўтарилмоқда.\nКХШТ доирасида тезкор кучларни ташкил этиш қарорини аъзо давлатлар феврал ойидаги Москва саммитида қабул қилган¸ аммо Ўзбекистон бошиданоқ бу масалада ўзининг “ўзгача фикрини” билдириб келаётган эди.\nТезкор кучлар масаласи кўриб чиқиладиган 14 июн саммитида Ўзбекистон Президенти Ислом Каримов ўзининг “ўзгача фикрини” ифода этувчи тўртта талабни илгари суради.\nБу талабларни КХШТ матбуот котиби Виталий Струговец бирма-бир тилга олади:\n- Биринчиси, Ўзбекистон мазкур келишув барча аъзо давлатлар томонидан ратификация қилинмагунича, уни вақтинчалик кучга киритишга қаршилик қилмоқда. Лекин, биласиз, халқаро сиёсатда баъзи ҳужжатлар ратификация қилингунича вақтинча кучга киритилганига оид тажриба бор.\nИккинчиси, Ўзбекистон тезкор кучларни ишга солиш қарори, кўпчилик овоз билан эмас, барча аъзо давлатларнинг розилиги билан қабул қилиниши керак, демоқда.\nУчинчиси, Ўзбекистон тезкор кучларнинг у ёки бу мамлакатга юборилиши миллий қонунларга зид бўлмаслиги лозим, демоқда.\nТўртинчиси, Ўзбекистон бу кучларнинг КХШТ ва МДҲ мамлакатлари ўртасидаги можароларда ишлатилмаслигини талаб қилмоқда, дея маълум қилди КХШТ расмийси Озодликка.\n“Время новостей” газетасининг халқаро шарҳловчиси Аркадий Дубнов Ўзбекистон илгари сураётган талаблар унинг КХШТга аъзо ҳамкорлари билан потенциал конфликтлар бўлиши ва мамлакат ичида бирор можаро рўй бериши мумкинлигидан чўчиётганини кўрсатади, деган фикрда.\n- Бу талаблар Тошкентнинг агар тезкор кучларни ишлатиш қарорига оид муроса бўлмаса, Ўзбекистоннинг ўзида қандайдир нотинчликлар рўй берган тақдирда, айнан Ўзбекистон тезкор кучлар ишлатиладиган объектга айланиб қолишдан хавотирланаётгани билан боғлиқ.\nУмуман олганда, Ўзбекистон талаблари мантиққа тўғри келади. Чунки агар тезкор кучлар у ёки бу давлатга ёрдам кўрсатиш учун тузилаётган бўлса, ёрдам ҳар бир давлатнинг розилиги билан кўрсатилиши лозим.\nШу сабабдан Ўзбекистоннинг талаби КХШТга аъзо бошқа давлатлар томонидан инобатга олиниши мақсадга мувофиқ бўлади, дейди таҳлилчи.\nРоссиядаги “Ежедневный журнал” нашрининг ҳарбий шарҳловчиси Александр Гольц ҳам, Ўзбекистоннинг ўз розилигисиз тезкор кучлар унинг ҳудудида ишга солинишидан хавотирланишида асослар бор, дейди.\nБундай хавотирлар мавжудлигининг ўзиëқ Тезкор коллектив кучлар тузилиши ғоясини йўққа чиқаради, деб давом этади таҳлилчи.\n- Ўзбекистон раҳбарияти республика ичида қандайдир можаролар рўй беришидан хавотирланаётган бўлиши мумкин ва Тошкент бундай вазиятда четдан кимнингдир унга аралашишини истамайди¸ албатта.\nЛекин Тошкент қўяётган бу талабларни амалга ошириш тезкор кучлар ғоясини бемаъни бир масалага айлантириб қўяди.\nБундан ташқари, биласиз, Беларус ва Арманистон ҳам ўз қуролли кучларининг ўз ҳудудларидан ташқарида ҳаракат қилишини қонун билан таъқиқлаб қўйди.\nБу вазиятда эса, менимча, Тезкор коллектив кучларни тузишдан маъни қолмайди, дейди ҳарбий шарҳловчи Гольц.\nКХШТнинг Москва саммитидан кейин 15-16 июн кунлари Екатеринбургда Шанхай ҳамкорлик ташкилоти саммити бўлиб ўтади.\nБу тузилмага Хитойдан ташқари КХШТга аъзо давлатлардан бештаси – Ўзбекистон, Россия, Тожикистон, Қирғизистон ва Қозоғистон киради.\nКузатувчилар¸ бу ташкилотнинг ҳам ички бўлинишлар оқибатида¸ қарийб яроқсиз тузилмага айланганини айтмоқдалар.\n- Вақт ўтган сари Шанхай ҳамкорлик ташкилоти доирасидаги ҳамкорликнинг, хоҳ иқтисодий бўлсин, хоҳ ҳарбий бўлсин, самарасизлиги аён бўлиб бормоқда.\nТашкилот доирасидаги иқтисодий ҳамкорлик¸ асосан¸ икки томонлама форматдаги ҳамкорликка бориб тақалади.\nБунда ҳам, икки томонлама формат ҳақида гапирганда фақат Хитойнинг Марказий Осиё давлатларига кўрсатаётган иқтисодий ёрдами, ёки аниқроқ қилиб айтадиган бўлсак, бу давлатларда Хитойнинг экспансияси ҳақида гапириш мумкин холос.\nАлбатта, икки томонлама форматдаги ҳамкорликнинг бошқа кўринишлари ҳам бор, бунга яқинда Россиянинг Қирғизистонга катта молиявий ёрдам кўрсатганини мисол қилиш мумкин.\nЛекин ҳозиргача ШҲТ доирасида барча аъзо давлатларни ўз ичига олувчи бирорта лойиҳа ишлаб чиқилганини кўрганимиз йўқ.\nНавбатдаги саммитда ҳам бу ташкилот фаолиятида жиддий ўзгаришларни кўзда тутувчи қарорларнинг қабул қилинишига ишониш қийин, дейди Россиядаги “Время новостей” газетасининг халқаро шарҳловчиси Аркадий Дубнов.


Амир Олимхон - www.ziyouz.uz\nБош саҳифа Илм ва фанТарихЎзбекистон ҳукмдорлариАмир Олимхон\n(1881, Кармана – 1944. 28 апрел, Кобул)\nМанғитлардан бўлган Бухоро амири. Петербургдаги Николаев (пажлар) корпусида таълим олган (1893-96). 1898 йил Қарши, валиаҳд сифатида Кармана бекликларига ҳоким бўлган. Отаси вафотидан сўнг 1910 йил 24-декабрда Бухоро тахтига ўтирган. Унинг даврида Бухоро амирлигининг Россияга қарамлиги янада кучайди. Тараққийпарвар кучлар шунингдек, Ёш бухороликлар қаттиқ таъқиб қилинди. Биринчи Жаҳон уруши даврида Россия императори Николай II уни генерал – лейтинант ҳарбий унвони билан тақдирлаган ва ўзининг генерал – адъютанти қилиб тайинлаган (1915 йил декабр). Чунки у Россияга катта миқдорда пул билан ёрдам берган эди. Бухорода 1917 йил апрел намойиши, хусусан, Колесов воқеаси (1918 йил март) дан кейин у амирлик ҳудудида 3 минг кишини жадидликда айблаб, ноҳақ қатл эттирган.\n1920 йил августда Бухоро босқини натижасида амирлик тузуми ағдариб ташланди. Сентабр ойининг ўрталарида Олимхон Шарқий Бухорога бориб, Бухоро халқининг босқинчи қизил армияга қарши олиб борган мустақиллик курашига раҳбарлик қилишга уринди. Олимхон Ҳисор вилоятини ўзига қароргоҳ қилиб, 6 ой давомида қизил аскарларга қарши курашган. Ҳисорда янги ҳукумат ташкил қилиб, бухорооликларнинг қизил аскарларга қарши олиб бораётган жанг ҳаракатларини мувоффақиятлаштиришга интилган. Олимхон Кўлоб, Ҳисор ва Душанба атрофида катта миқдордаги кучларни бирлаштиришга муваффақ бўлган. 1920 йил ноябр ойининг ўрталарида унинг қўшинлари Бойсун, Дарбанд, Шерабодни қизил аскарлардан озод қилишди. Олимхон ихтиёрига Фарғонадан ёрдамга юборилган 4 минг йигит ҳам Шарқий Бухорога етиб келади. 1921 йил 8-январда Олимхон қўшининг миқдори 25 минг кишига етган. Ҳисордан Кўлоб вилоятига келган Олимхон бутун қўшинларига Иброҳимбекни олий- бош қўмондон (Ўринбосарлар: Шарқий Бухорода – Давлатманбек ва Ғарбий Бухорода – мулла Абдулқаҳҳор) қилиб тайинлайди. Бироқ, бир қатор жангларда мағлубиятга учрагач, Олимхон Амударёнинг Чубек кечувидан Афғонистонга ўтиб кетган (1921 йил 4-март). Олимхонни Кобулга Афғонистон амири Омонуллахон қабул қилиб, доимий яшаши учун унга Қалъаий Фотуда маҳсус қароргоҳ ажратиб беради. У Кобулда яшаса ҳам Бухородаги озодлик ҳаракатига ғоявий жиҳатдан раҳбарлик қилишда давом этди, кўрбошлар ва уламоларга турли мактублар ва қимматбаҳо совғалар жўнатиб, уларни курашга илҳомлантирган. Олимхон Кобулда ўзининг эсталикларини ёзиб тугаллайди. Умрининг охирида кўзи ожизланиб қолади, оғир дардга чалинади узоқ давом этган ҳасталиклардан сўнг у Қалъаий Фотуда вафот этади. Кобул атрофидаги “Шаҳидони ислом” (ислом шаҳидлари) қабристонига дафн этилган.\n← Аввалги Аввалги Элбарсхон I\nКейинги → Кейинги: Амир Абдулаҳад


Мбаппе ПСЖдан 14 футболчини кетқазмоқчи – ОАВ | Qalampir.uz\nМбаппе ПСЖдан 14 футболчини кетқазмоқчи – ОАВ\nСпорт\t03 Июнь 10:23 10330\nПСЖ ҳужумчиси Килиан Мбаппе жамоани тарк этиши керак бўлган 14 кишидан иборат рўйхат тузган. Бу ҳақда “Mundo Deportivo” нашри хабар берди.\nМанбага кўра, рўйхатда Маурисио Почеттино, Неймар, Мауро Икарди, Юлиан Дракслер, Тило Кехрер, Леандро Паредес, Андер Эррера, Лейвин Курзава, Данило Перейра, Пабло Сарабия, Хуан Бернат, Идрисса Гуе, Колин Дагба ва Серхио Рико бор.\nҚайд этиш жоизки, Килиан Мбаппенинг ўзи ушбу хабарлар ҳақиқат яқин эмаслигигини ижтимоий тармоқдаги саҳифалари орқали билдириб ўтган. Бироқ Мбаппе клуб бошқарувига бевосита аралашиши мумкин. Шу сабаб Килиан истаган футболчига Париж клуби эшикларини ёпиб қўйиш имкониятига эга.\nЯқинда 23 ёшли футболчи шов-шувли тарзда ПСЖ билан шартномасини 2025 йилнинг ёзига қадар узайтирди. Норасмий маълумотларга кўра, франциялик футболчининг янги шартнома бўйича клубдаги маоши 93 миллион еврони ташкил қилади ва у дунёдаги энг кўп маош олувчи футболчига айланган.\nМаълумот ўрнида, Мбаппе ўтган мавсумда ПСЖ сафида барча мусобқалар доирасида 46 ўйинда майдонга тушиб, 39 та гол урган ва 26 та голга ассистентлик қилган.\n02 Июль 08:30 88965\n02 Июль 17:23 77142\n03 Июль 12:03 67455\n04 Июль 13:26 58728\n02 Июль 12:22 47195


АЖРИМЛАР КАМАЯДИ, ҚАЧОНКИ... ОИЛАНИ МУСТАҲКАМЛАШ УЧУН ҲАММА КИРИШСА » Bulung‘ur hayoti газетаси\nGazeta: admin Қўйилган сана: 2-04-2018, 10:39 Рукун: ЖАМИЯТ Кўрилди 750\nДавлатимиз томонидан оилани мустаҳкамлаш, баркамол авлодни вояга етказиш, ажримлар олдини олиш борасида кенг кўламли ишлари амалга оширилмоқда. Бугунги кунда ФҲДЁ бўлимлари учун ёшларни оилавий ҳаётга тайёрлаш, оила мустаҳкамлигини таъминлаш, никоҳланувчи ёшлар саломатлигини муҳофаза қилиш долзарб масала сифатида белгиланган. Бундан кўзланган мақсад жисмонан ва маънан баркамол авлодни тарбиялаш, уларни оилавий ҳаётга тайёрлаш, инсон ҳуқуқ ва эркинликлари, Конституциямизда оила масалалари қандай қамраб олинганлиги ҳақида барчага тушунча беришдан иборат.\nЁшлар билан ишлашга авваллари унчалик эътибор қаратилмасди. Бугунги кунда ажримлар сони камайиш ўрнига аксинча, кўпайиб бормоқда. Шунинг учун бўлимимизга никоҳдан ўтиш учун ариза берган йигит-қизларга ҳуқуқ ва мажбуриятлари, тиббий кўрикнинг аҳамияти хусусида тушунча беришга жиддий ёндашиляпти. Келинг, бир неча йиллик ажримлар сони ва келиб чиқиш сабабларини таҳлил қилиб кўрайлик.\nКўп ҳолларда келиннинг онаси ўзаро тортишувлар натижасида қизини ажратиб олишга уринишларини кўриш мумкин. Илгари халқимизда турмушдан қайтган фарзандини уйида сақлаб ўтириш орият саналган. Ҳозирги кунда эса ўзбек халқига хос бўлмаган фазилат, яъни турмушга чиққан фарзандига насиҳат қилиш ўрнига қизиққонлик билан қараётган кишилар сони афсуски, ортиб бормоқда. Фақат бугина эмас, балки, турмуш ва ҳаётда ҳар хил вазиятлар, синовлар юзага келиши мумкин.\nЎтган 2017 йилда 1986 та никоҳ ва 186 та ажримлар қайд этилган. Оилавий ажримларнинг яна бир қанча сабаблари ўрганилганда эр-хотин, қайнона ва келин ўртасидаги ўзаро келишмовчилик, ёш оилада келин ёки куёвнинг чет давлатга ишлаш мақсадида кетиб, бошқа шахслар билан яшаб юриши каби омиллар ҳам оилавий муносабатларнинг барҳам топишига сабаб бўлмоқда. Буларнинг негизида иқтисодий, ижтимоий ва психологик муаммолар мавжуд. Ёмон томони, оилалар бузилиши натижасида ўртада ярим етим бўлиб қолаётган вояга етмаган фарзандлар аросатда қолади. Турмушдан ажраган аёлларимиз фарзандини боқиш учун пул ишлаб топишга ҳаракат қилади. Ҳар хил меҳнатга ҳам иложсизликдан ўзини бахшида қилади. Улар орасида ёмон йўлларга кириб кетаётганлари ҳам учраб туради. Натижада, ёш фарзанд қаровсиз қолади ва тарбиясида жиддий нуқсонлар кузатилади. Эътиборсиз қолган бола кўп вақтини кўчада ўтказади, ҳаёт йўлларида адашади, безорилик ёки жиноят содир қилади.\nОила - давлат ичидаги кичик бир давлатдир. У қанчалик мустаҳкам бўлса, давлат ҳам шунчалик кучли бўлади. Ота-оналар ва оила қурувчи ёшлар эса ҳар томонлама мукаммал ва чуқур ўйлаб, ёши улуғ кишилар билан бамаслаҳат иш қилишлари талаб этилади.\nАжримлар сони қачон камаяди? Бунинг учун хонадонига келин туширадиган, фарзанд ўстириб, қиз чиқараётган кишилар оила қурувчи ёшларга ниҳоятда эътиборли бўлиши ҳамда ФҲДЁ бўлими томонидан уларнинг ҳуқуқ ва мажбуриятлари тушунтирилиб, суҳбат ўтказилиши фойдадан холи бўлмайди.


“ТЎЙДАН КЕЙИН ТОМОША”НИ БИР КЎРИНГ »\n“ТЎЙДАН КЕЙИН ТОМОША”НИ БИР КЎРИНГ\n21 июль, 2018 139 jizzax Jizzax vb yangiliklari\n“Эй Худо, мен сендан олтин сўрабмидим?!” деган иборани эшитганимиз ҳамоно кўз олдимизда театр санъатининг буюк дарғаларидан бири бўлган Ўзбекистон халқ артисти Ғани Аъзамовнинг “Олтин девор” спектаклидаги образи намоён бўлади ва беихтиёр юзимизга табассум югуради. Бир пайтлар комедияда ишлатилган бу ибора бугунги ҳаётимизда орзу-ҳавасли тўй қиламан деб турли аҳволларга тушиб қолаётган юртдошларимиз томонидан кулиб эмас, йиғлаб айтилаётган бўлса ажабмас.\nАслида, халқимиз қадимдан тўй ва маросимларни қариндош-уруғ, жамоатчилик иштирокида миллатимизга хос бўлган меҳр-мурувватлилик, камтаринлик, саховатпешалик каби умуминсоний қадриятларга таянган ҳолда ўтказиб келган.\nКейинги йилларда эса айримлар томонидан тўй-ҳашамлар, оилавий тантаналар, марака ва маросимларни шуҳратпарастлик ва ортиқча дабдаба билан ўтказиш, исрофгарчиликларга йўл қўйиш, эл-юрт одатлари ва анъаналарини менсимаслик каби салбий иллатлар учраб турибди.\nШукрулло қаламига мансуб бўлган “Тўйдан кейин томоша” асари ҳам айнан шундай ҳолатларни кулги билан танқид остига олган.\nЯқинда Жиззах вилоят мусиқали драма театрининг бош режиссёри Илҳом Норматов томонидан мазкур асар саҳналаштирилди.\nУшбу спектакл айнан шу мавзуни ён қўшнилар Фозилхўжа ва Мўминжонларнинг хонадонида тўй ташвишлари боис юзага келган муамоларнинг ечими орқали ёритиб беради.\nСпектаклда орзу ҳавас деб оила аталмиш муқаддас қўрғонга дарс кетмасин деган ғоя илгари сурилган.\nЖиддий комедия асосида саҳналаштирилган спектаклни Ўзбекистон Республикасида хизмат кўрсатган артистлар Раиса Абдуллаева, Жамила Дехқонова, шунингдек театрнинг моҳир актёрлари Бахтиёр Эшматов, Дилшод Норматов, Бахтиёр Холматов, Розия Эйгликова ҳамда ёш актриса Дилнавоз Ғанижонова ўзининг илк дебют роли билан ижро этишди. Асарни театрнинг умидли рассоми Санжар Ҳолиқов ўзининг чизгилари ва декорациялари билан янада бойитди.\n- Бу спектакл долзарблиги билан аҳамиятлидир. – деди асарни давлат қабули тақдимотида иштирок этган театршунос олим, Ўзбекистон Давлат санъат ва маданият институти профессори, драматург ва режиссёр Жўра Маҳмудов. - Гарчи комедия бўлсада, асар қаҳрамонларининг қарзга ботиб, бир-бирлари билан жанжаллашганлари, қайнона-келин, келин-куёвлар ўртасига тушган совуқчилик ва кўнгилхираликлар аслида кишиларни йиғлатадиган ҳодиса. Буни юксак бадиий режиссёрлик маҳорати билан саҳнага олиб чиқилгани, ижро маҳорати томошабинларга катта таъсир кўрсатади. Тўғри, асар ғояси янгилик эмас, аммо ундаги воқеаларни ўз кўзи билан кўрган ёшларга ва катталарга сабоқ бўлса ажаб эмас.\nШуниси эътиборлики, мазкур комедиянинг премьерасига айнан Жиззах шаҳрида меҳмон бўлиб турган, ҳар йили анъанавий тарзда академик лицейлар ва касб-ҳунар коллежлари ўқувчилари ўртасида ўтказиб келинадиган “Сиз қонунни биласизми” Республика кўрик-танловининг якуний босқичида иштирок этиш учун республикамизнинг барча ҳудудларидан келган ўқувчилар ва уларнинг устозлари, вилоятнинг кенг жамоатчилиги вакиллари таклиф этилдилар.\n- Менга бу комедия жуда ёқди. - дея ўз таасуротлари билан ўртоқлашди Навоий вилояти Қизилтепа қурилиш коллежи ўқувчиси Бозорова Гулноза. – Томоша вақтида ҳаттоки тенгдош дугоналаримиз томонидан беихтиёр спектаклдаги ёш келинчакнинг ўз қайнонаси ва турмуш ўртоғига қўпол муносабатларига нисбатан овоз чиқариб айблаётганликларига гувоҳ бўлдик. Тўйдан кейин яқинларимизни ёмон аҳволга тушириб қўймаслик биз ёшларга боғлиқлигини тушундик.\nГулноза ва у сингари ёшлар тўғри тушунишяпти. Аслида ҳам тўйдан кейин “томоша” кўрмаслик ҳар кимнинг ўзига боғлиқ. Аммо, унгача “Тўйдан кейин томоша”ни бир кўриб, хулоса қилинса, фойдадан ҳоли бўлмас эди.\nТеатрда яна бир янгилик ёки "Қувонч" болаларга қувонч улашмоқда\nБеруний туманида “Таббасум” оромгохида дам олаётган болаларнинг қалбида ватанга меҳр муҳаббат туйғуларини уйғотиш, мустақил фикрлашни ўргатиш, бўш вақтларини мазмунли ташкил этилди.\n"Кўнгил гулдек нозик"


Харомерлар – mulkdor.com\nFebruary 16 2018, 12:02 ЖамиятИнсон ҳуқуқлариКоррупцияМақолаларЎзбекистон\nКўп эски замонлардан бери Иштихон туманига қарашли “Шайхлар” қишлоғида яшаймиз. Шунга аҳоли кўпайгандан-кўпайиб борган. Бу ҳол ёндан янги иморатлар қурилишига сабаб бўлган. Мен ҳам (икки қизчам билан бирга)ўша ердан бир кулба қурдим. Бор йўғи икки икки хона, бир айвон…\nБироқ ҳали бу ерга электр қуввати билан газ етиб келмаган. Шу боис минг йил олдинги ҳаёт тарзини бошимиздан кечираяпмиз. Шамчироқ билан тезак жонимизга ора кираяпти.\nЯнги маҳалламизга электр энергияси берилиши учун янги подстанция қурилиши,газ учун труба тортилиши керак. Маҳалламиз десам тўғри бўлмас, гузаримиз деймикан? Ҳозирдан унга “Нурли Диёр” деган ном беришибди. Эҳ-ҳе, унинг нурли диёр бўлишига қанча қишу қанча ёз бор. Ойниса исмли бир опамиз электр ва газ берилишини талаб қилиб ёзган экан. Қаерга ёзганини тушунмадим. Ўша идора ходимлари иложлари йўқликларини айтиш учун маҳалла раисининг уйига келишибди.\nАллақачонлар суриштирганман. Подстанцияга ажратилган маблағни туман электр тармоғи раҳбари Умар Жўраев ўзлаштириб юборган жиғилдонига. Газ масаласи ҳам шундай.\nШикоят хатлари ёзилаверади. Бундан не наф? Текширувга келганларнинг оғизлари мойлаб юборилаверади? Текинхўр раҳбарлар давлат ва халқ учун ажратилган маблағларни ҳалқумларидан ўтказиб юборишда давом этаверадилар.\nСуратга боқинг. Ўртакаш югурдаклар алло- балоларни важ қилиб, ёлғонни ямламай ютишмоқда. Ўз ташкилотларию раҳбарларини ҳимоя этишмоқда. Яъни йўқ нарсани йўндиролмайдилар-ку деган сохта сафсата билан…\nМен тасодифан йўлда ўта туриб, уларнинг суҳбатига гувоҳ бўлдим. Маҳалла раиси хонадонига ҳам, қисқаси, ”Нурли Диёр”да яшовчи ҳаммага электр қуввати керак, газ керак. Йўқса гузарни “Қоронғи диёр” деб номлаш керак. Ҳозирча айрим пули бор каслар, яна ҳам тўғрироғи олғир каслар “Шайхлар” тармоғидан ўғринча, аниғи пора эвазига уйларини ёритмоқдалар. Бу хол жанжалларга сабаб бўлаяпти. Ўғрилик устига ўғрилик… Бунинг устига электр ва газ тармоқлари бошлиқларига бориб тақалади. Уларнинг тепасида ҳоким турибди.\nНима қилиши керак?! Биз(Ойниса опа) ҳокимга учрашмоқчи бўлдик. Чунки мантёрларнинг айтишларича ҳоким подстанция учун пул ўтказар экан. Ойниса опа ҳокимга боришнинг фойдаси йўқ, деди. Ҳоким арздан қутилиш учун электр энергияси тармоғи раҳбарини чақириб, бўйруқ қилар экан. Жўртага, Раҳбар номига “хўп” деркан. Аммо бажармас экан. Маблағ йўқда, маблағ чўнтакка ўрилган-да…\nМен барибир борайлик,опа, дедим. У фойдасиз, ҳоким яна “ўйин” қилади,бекорга овора бўламиз”деди.\nБундан ташқари яна бир муаммо,ташвишим бор. Иккита симёғоч ўрнатишим керак. Шунчаки ходалар эмас, хақиқий симёғоч ўрнатишим керак экан. Эндиги симёғочларнинг тошига кетадиган маблағ жуда қиммат турармиш. Устига – устак сим тортиш муаммоси ҳам бор. Сим ҳам отасининг нархида. Бу ишлар аслида Ҳокимият томонидан бажарилиши лозим. Лекин?..\nБиз ҳам шу юртнинг фуқорасимиз. Биз ҳам шу юртнинг содиқ фарзандларимиз.Элимиз қанча бойиса, давлатимиз қанча ривожланса ва дунёга танилса, биз шунга қувонамиз. Президентимиз бор куч-қуввати билан шунча ҳаракат қилаяпти. Бироқ қуйидаги порахўр, калтабин бошлиқлар ишни орқага суришияпти? Президент девонида уларни назоратга олиш бўлими тузиш керак, менимча.\nУлар эл-улус тўғрисида қайғуриш ўрнига коррупцияга томоқларигача ботиб бораяптилар. Бизнинг бола- чақамиз ҳам телевезор кўришни истайди.Тезак ўрнига газ ёқишни истайди. Уйида иссиқ – совуқ сув бўлишини истайди.Вақтида ювиниб –таранишни истайди. Кийим – кечакларини дазмоллаб кийинишни истайди. Лекин биз яшаш учун ҳеч қандай шароитга эга эмасмиз.\n“Нурли Диёр”да свет, газ йўқлиги билан бирга ичиш ва ювинишга сув ҳам йўқ.\nМен йўқчиликдан йиллар давомида шаҳарда ижарада туриб ишладим.Топган чақамга бола- чақамни боқаман деб, бошпана қураман деб, ўзимга бир дуруст кийим ҳам ололмадим.Қишлоққа қайтдим. Аҳвол эса бундай, минг йил олдин қандай бўлса, шундай. Етишмовчиликдан полсиз, паталоксиз уйда оғир ҳаёт кечиришга тўғри келаяпти. Туманда свет, газ бўлса ҳам тез –тез ўчиришади.Узр. Янглишдим. Бир пайтлар зўрға етиб келган газ ҳозир узиб ташланган.\nБундай оғир шароитга халқни ташлаб қўйган ҳокимни,тегишли ташкилотларни қарғашдан бошқа нарса қўлимдан келмайди.Қўлимиздан келмайди.Минг арзимиз,минг “оҳ-воҳ”имиз улар учун бир тийин.\nМен Ойниса опага ҳокимга учрашишни қайта – қайта таклиф қилдим. Ҳоким билан электр тармоғи бошлиғи нима дейишса буни ўз қулоғим билан эшитишни истадим.Бажаришса, бажаришмаса шуни истадим. Ҳеч қурса телефонимдан суратга оламан, дедим ўз – ўзимга.Интернетим бор-ку. Бериб бораман.\nАввал маҳалла раиси уйига хўжа кўрсинга келган “ака”лардан иш бошладим. Ёлғончиларни суратга туширдим.\nБирам қўрқишар экан-ай. Агар улар ҳақ учун, иложсизлик учун келишган бўлса нимага расмларини олишимдан қўрқишди? Демак,аҳолининг гапи тўғри. Ҳоким юзаки буйруқ қилади. Нафси ҳакалак отган ҳоким билан отамлашган… электр таъминоти раҳбари Умар Жўраев Умар Хон мисол ялло қилади… Симу симёғочлар бозорлари янги хўжаликларининг аҳволларини танг қилади. Умар хон мўмай пулларга кайфу-сафо қилади. Ҳамма уни тўрт жойда тўрт қаср қуриб яшаётганини айтади. Еганни қусари бор. Қачонгача бу ҳол давом этади?\nФамилияси жуда таниш?! Бу районимизга жуда савобли хизматлар қилган ҳоким Мурод Жўраевнинг ўғли эмасмикан?! Мен уни унчалик танимайман. Агар у отасининг пок номига доғ тушириб, халқни, давлатни ўмариб, умр кечираётган юрган бўлса, афсусларим!!! Отаси дуо олиб ўтган одам эди. Боласининг аҳволи!.. Эҳ! Одамлар бойликка мунча ҳирс қўяркан? Ҳаромдан қўрқмаса булар! Гуноҳдан қўрқмаса булар! Худодан қўрқмаса булар! Минг лаънат!..\n”Нурли Диёр” гузари аҳолиси ҳам нур ичида ўтириши учун ўғри муттаҳамларга қарши бир бутун бўлиб курашса, адолат тантана қилади.\n21-асрда бундай яшаш уят! Президент Мирзиёев сўзидан келиб чиқиб айтсам, коруппцияга ботганларни томири билан қуритиш керак!\nҚишлоқларда светни ўчирилиши Умар Жўраев даври –давронидан буён давом этиб келмоқда. Улусга бундай ёмонликни туғдираётган ювундихўр, халқ мулкини ўмараётган виждонсиз қачонгача бу лавозимда туради? У туғишган опачамнинг эри, поччам Жалол Илёсовни ёш умрига ҳам зомин бўлди. Поччам ҳалол мантёрлик қилиб келган. Доим одамларнинг хизматини беминнат бажарарди. Соф виждонли инсон эди. Бунга қишлоқ одамлари гувоҳдирлар, мен ҳам гувоҳман. Икки марта поччам симёғочга чиққан пайтида тармоқни улаб юборишган. Биринчиси бундан саккиз йиллар олдин содир бўлганди. Поччамни катта ток уриб, оёқ қўллари ногиронлик даражасида тешилиб кетган эди. Иккинчисида ҳам худди шу ишни қилишди. Олдингисида поччам ишхонасидагиларни аяб судга бермади. Иккинчисида эса ўлиб қолди. Буни қандай тасодиф деб бўлади?! Опам ёш болалари билан бева қолди. Арзимаган товон пулини ҳам беришдан оғриниб, роса сарсон қилишди. Одамхўрлар эса бемалол яшаб, ишлаб юрибдилар.\nҚишлоғимизда яна бир мантёр бўлиб ишлаган инсон- Ориф ака оғир касал экан. Хотини уни даволатишдан қийналаётганини айтиб қолди.У кишини ҳам поччамнинг қотили Икром ва яна иккита йигит шу ҳолга тушишига сабабчи бўлган дейишади. Ёшгина инсон ногирон. Электр энергияси тармоғи ташкилотларида техника хавфсизлиги яратилмаган.Тартиб-қоидалар йўқ. Бўлса ҳам номига, яна ҳам ошиғи хўжа кўрсинга.Ўмариш бўлса рекорд кўрсатгичда.\nҲоким эса бундай нарсаларни билиб, билмасликка олади.\nЎғриларнинг, қотилларнинг бошлари силанади. Ҳамма ишни қилаётган (пахтасини тераётган,..) эл эса улар учун бир чақа.\nУлар қонун олдида жавоб беришларини талаб қиламан!\nЁши улуғ бир онани биламан. Маҳалла муаммоларини ечиш, енгиллатиш учун хасталиги ва қарилигига қарамай, хақиқат учун ҳокимиятга боришдан чарчамайди.\nҲокимиятдагилар шу онага ҳам бир неча марта таҳдид қилишган.Бир куни ҳатто, ”Ўлдириб юборамиз” деб, фитна ҳам юштиришган. Онахоннинг исмлари Ҳабиба. Эл орасидаги исми эса Эсмералда. Бу лақаб-сериалдаги кўр бўлиб қолган қаҳрамон қиз- Эсмералда номи билан боғлиқ. Холани ҳам кўзи ожиз бўлиб қолади. Аммо операциядан сўнг яна кўра бошлайди.\nШу кўр қизга нисбат сифатида уни ҳамма Эсмералда деб аташда давом этаверади. Жуда куйинчак хола. Эсласангиз”Суюнчи” фильмида Зайнаб хола доим маҳалланинг дарди- ташвишлари билан елиб – югуради. Биз кинонинг прототипи Ҳабиба она қишлоғимизда яшаши билан фахрланамиз.\nҲокимиятнинг порахўр ялтоқлари Ҳабиба холамизга: ” Агар шикоятларни бас қилмасангиз, сизни ўлдириб юборамиз!-дейишибди.Мана расвоий олам бўлган туманимиз ҳокимининг ҳақиқий юзи!\nПорахўр зўравонларнинг асл башарасини очиш, қишлоғимиз одамларига қўлимдан келганича яхшилик қилиш учун мен ҳам кураш майдонига тушдим.\nБунинг учун Тошкентдан,мутассадди ташкилотлардан,ҳурматли президентимиз Шавкат Мирзиёевдан мадад кутаман. Давлатни ўмараётган, халқни қон қақшатаётган зараркунанда кимсаларга нисбатан кескин чора кўришларини сўрайман.\n“Нурли Диёр”имиз ўз отига яраша Нурли диёр бўлиши учун Худога ҳам илтижо қиламан.\nТошкент метросида тожик шоири номидаги бекат\nЎзбекистонинг Тошкент вилояти Сергали тумани маъмурияти дастури билан метронинг янги бир бекати тожикистонлик шоир, Тожикистон Қаҳрамони Мирзо Турсунзода номига қўйилди. ...\nЖамиятJanuary 8 2018, 07:01\nТуркманистон минтақаларида нон паспорт бўйича ...\nТуркманистон пойтахтидаги давлат дўконларида озиқ-овқат учун узундан узун навбатлар кузатилмоқда, минтақаларда эса нон паспорт кўрсатилган ҳолда сотилмоқда, дея хабар беради ...\nЖамиятJune 18 2018, 03:06